
UNIUNEA EUROPEANĂ ÎNTRE PRESIUNEA SOLUŢIILOR RUSIEI, PROBLEME LEGATE DE APĂRARE ŞI CONTESTAREA BCE

Vladimir Putin a ţintit în mod metodic, „prin persuasiune, bani şi proclamarea legaturilor istorice si ideologice”, verigile slabe din Uniunea Europeană într-o campanie de întărire a influenţei sale în anumite părţi din Europa care se confruntă cu probleme. Unul din scopurile cele mai clare este de a fragiliza unitatea de opinie în privinţa conflictului din Ucraina. Liderul de la Kremlin are un „fler aparte” în privinţa rasturnărilor tactice de pozitie şi o „determinarea de neclintit” în demontarea sancţiunile impuse Rusiei de către SUA şi Uniunea Europeană după anexarea Crimeei. Fisurile din politica Uniunii Europene faţă de Rusia reprezintă o problemă importantă pentru Donald Tusk, preşedintele Consiliului European. "Menţinerea unei Europe Unite este, acum, cea mai mare provocare" a declarat Donald Tusk, cu referire la "consensul dificil şi foarte fragil"
 realizat în UE după ce Rusia a alipit Crimeea.  
Occidentul nu este unit în privinţa abordării viitoare a Rusiei. La Washington se aud voci care susţin înarmarea Ucrainei, incapabilă să facă faţă trupelor mai bine dotate şi antrenate ale Moscovei. Această opinie beneficiază de sprijinul majorităţii republicane din Congres şi de al unor lideri militari NATO - însă, nu şi de susţinerea Casei Albe. 

În interiorul Uniunii Europene se vorbeşte - cu precădere, la Londra - despre aplicarea unei măsuri economice dure împotriva Rusiei: excluderea din sistemul bancar de plăţi SWIFT, ceea ce ar face imposibil orice transfer între băncile ruse şi restul lumii. Într-un astfel de caz, răspunsul Moscovei ar fi “fără limite”
, potrivit premierului rus Dmitry Medvedev, fiind imediat urmat de expulzarea ambasadorului american de la Moscova şi rechemarea ambasadorului rus de la Washington. 
Kremlinul apasă pedala verigilor slabe ale Uniunii Europene  

Când Ciprul a confiscat sute de milioane de dolari din conturile deponenţilor din băncile locale - ruşi, în bună parte - pentru a salva sistemul financiar, Vladimir Putin a afirmat că este o mutare "periculoasă" şi "necinstită", lansând avertismentul că ar putea avea ca efect răcirea relaţiilor bilaterale. Ulterior, atitudinea Rusiei s-a schimbat, preşedintele Vladimir Putin „primindu-l zâmbind pe omologul său cipriot, Nicos Anastasiades” la Moscova. Referindu-se la relaţia cu Ciprul, liderul de la Kremlin a afirmat că "întotdeauna a fost cu adevărat una de prietenie şi beneficii reciproce"
, declarându-se de acord cu extinderea, în termeni şi mai favorabili, a împrumutului de 2,5 miliarde dolari acordat de Rusia. La sfârşitul lunii martie, Nicos Anastasiades a declarat că Ciprul are mari îndoieli în privinţa politicii europene faţă de Rusia şi că face parte dintr-un "grup de ţări care au aceleaşi reţineri". A adăugat că se aşteaptă la un vot unanim în favoarea ridicării sancţiunilor, în vară, când vor trebui rediscutate.

Turcia şi Rusia au o relaţie complexă. Recep Tayyip Erdogan a refuzat să se alăture sancţiunilor americane şi europene, deşi face parte dintre aliaţii NATO. Turcia este a doua destinaţie de export pentru Gazprom - după Germania .- 60% din gazele naturale provenind din Rusia. 
Vizita efectuată de Putin la Ankara la sfârşitul anului 2014 s-a încheiat cu o ampla victorie asupra Uniunii Europene, care blocase construirea conductei South Stream, dorită de Kremlin. Astfel, Rusia şi Turcia au în vedere o nouă conductă, care să treacă prin Turcia, şi a cărei construcţie ar redirecţiona aproximativ 40% din gazul rusesc care, în prezent, trebuie să tranziteze Ucraina. 

Şeful Gazprom, Alexei Miller, anunţa că până în 2019 conductele care trec astăzi prin Ucraina vor deveni inutile. Rusia este dispusă să acorde reduceri consistente de preţ pentru Turcia, potrivit Raportului European Policy Center despre relaţia ruso-turcă. 
Serbia este un spaţiu sensibil, cu afinităţi pro-ruse. Peste jumătate dintre sârbi au opinii favorabile Rusiei. Pe de altă parte, Alianţa Nord-Atlantică este percepută negativ de majoritatea populaţiei. Potrivit New Eastern Europe, doar 46% din sârbi susţin integrarea Serbiei în Uniunea Europeană În decembrie 2014, Serghei Naryshkin, fostul şef al administraţiei de la Kremlin şi actualul preşedinte al Dumei de Stat, a fost primit cu onoruri la Belgrad. Serghei Naryshkin este unul dintre oficialii ruşi aflaţi pe lista de sancţiuni, fiindu-i interzis să călătorească în ţările UE. NIS, principala companie energetică din Serbia, este deţinută majoritar - 56% din acţiuni - de Gazprom. 
Este binecunoscută atitudinea prietenoasă a Ungariei faţă de Vladimir Putin. Cazul nu este singular în UE. Astfel, preşedintele ceh Milos Zeman a afirmat că va fi prezent la parada militară de la Moscova, din 9 mai – decizie care a atras criticile ambasadorului SUA la Praga. 
Discursul anti-occidental şi simpatia pro-rusă sunt larg răspândite în elita politică maghiară, potrivit Raportului German Marshall Fund - "A region disunited". Totuşi, Viktor Orban nu a îndrăznit să blocheze sancţiunile îndreptate împotriva Rusiei: “vom fi loiali aliaţilor noştri din NATO, chiar dacă nu împărtăşim nici măcar 50% din ceea ce ei gândesc şi spun”. Budapesta este dependentă energetic de Moscova, peste 60% din gazele naturale provenind din Rusia. În timpul vizitei lui Vladimir Putin la Budapesta, Viktor Orban s-a declarat convins că “excluderea Rusiei din Europa nu e raţională”
 şi că, fără Rusia, Europa nu este nici competitivă, nici sigură energetic.  
Bulgaria este puternic marcată de conflictul dintre Occident şi Rusia. Bulgaria depinde energetic de Rusia, de unde importă peste 90% din gazele necesare, prin Ucraina. Lukoil controlează o bună parte din comerţul cu petrol al Bulgariei, iar centrala nucleară de la Kozlodui are nevoie de combustibil rusesc pentru a funcţiona. O problemă delicată o reprezintă, dincolo de energie, sutele de mii de etnici bulgari care locuiesc în apropierea zonei de conflict din estul Ucrainei. Potrivit sondajelor de opinie, 63% dintre bulgari doresc să rămână în UE, dar 40,2% sunt împotriva participării la sancţiuni împotriva Rusiei. 

Grecia este condusă de Syriza, partid cu declarate simpatii pro-Putin. Guvernul de la Atena are potenţialul de a produce un şoc puternic în interiorul Uniunii Europene, prin refuzul regulilor economice impuse de europeni. Premierul elen, Alexis Tsipras, s-a declarat împotriva sancţiunilor împotriva Rusiei, pe care le-a catalogat drept o "strategie fără cale de ieşire"
. 
Vizată înţelegere Moscova-Atena pentru finanţarea Greciei

Purtătorul de cuvânt al Kremlinului a declarat că Vladimir Putin şi Alexis Tsipras au în vedere dezvoltarea relaţiilor economice dintre cele două ţări şi dezbaterea problemei sancţiunilor europene impuse Moscovei. "Suntem gata să luăm în considerare o reducere a preţului gazului pentru Grecia"
 a precizat o sursă guvernamentală rusă. Potrivit sursei de rang înalt, în schimbul discount-ului şi unor împrumuturi, Rusia doreşte să aibă acces la anumite active grecesti, care nu au fost nominalizate.  
Potrivit Der Spiegel, Atena are în vedere semnarea unui acord cu Moscova în baza căruia ar putea încasa 3-5 miliarde de euro. Miza o reprezintă, pe de o parte, banii de care Grecia are urgentă nevoie pentru a evita falimentul şi, pe de altă parte, gazoductul Turkish Stream pe care Moscova vrea să-l construiască după eşecul proiectului South Stream. Banii ar urma sa fie viraţi Greciei sub forma unui avans la gazoductul Turkish Stream, prin care Rusia intenţionează ca, din 2019, să livreze gaze naturale către Europa. „Grecia este un punct important în această ecuaţie întrucât ar asigura intrarea gazelor din Turcia în Uniunea Europeană”
. 

Un oficial de rang înalt al partidului de guvernământ elen Syriza a declarat pentru Der Spiegel că „acest acord ar putea întoarce foaia pentru Grecia”. Atena nu reuşeşte să ajungă la o înţelegere cu creditorii săi internaţionali - UE şi FMI - în vederea unui nou program de finanţare. Practic, banii pe care Grecia ar urma să-i încaseze de la Rusia reprezintă o plată în avans a taxelor de tranzit pe teritoriul grecesc a gazelor ruseşti destinate UE, a precizat Der Spiegel. Din 2019, când conducta ar urma să fie operaţională, taxele de tranzit vor fi decontate din această plată anticipată. Publicaţia financiară elenă Agora a menţionat că guvernul grec mizează pe acordul cu Rusia pentru banii stringent necesari acum. Astfel, „negocierile cu partenerii din zona euro ar putea fi amânate până în luna iunie”
. 
Vicepremierul grec, Ioannis Dragasakis, a precizat fără echivoc că, dacă până în iunie nu se va ajunge la un acord cu creditorii internaţionali care să ducă la deblocarea unei noi tranşe de ajutor financiar, "totul se va dovedi mult mai dificil"
. În context, purtărorul de cuvânt al Kremlinului, Dmitri Peskov, a replicat că Grecia nu i-a solicitat Rusiei asistenţă financiară, dar a menţionat demararea discuţiilor privind cooperarea energetică. „Subiectul cooperării energetice a fost deschis. Ne-am pus de acord că, la nivel de experţi, se vor discuta toate problemele legate de cooperare în sfera energiei”
. 


Oficiali europeni şi-au exprimat îngrijorarea că Grecia s-ar putea folosi de Rusia în negocierile cu creditorii internaţionali, pentru continuarea finanţării statului elen, aflat în pericol să intre în incapacitate de plată. Autorităţile de la Atena sunt decise să urmeze "o politică economică şi energetică având multe faţete". Alexis Tsipras „nu pare impresionat” de îngrijorarea Occidentului şi nu intenţionează să ascundă zonele de dezacord. Preşedintele Parlamentului European, Martin Schulz, l-a avertizat pe Alexis Tsipras să nu răcească relaţiile Greciei cu Uniunea Europeană. Martin Schulz a afirmat că "ar fi inacceptabil dacă Tsipras ar pune în pericol politica UE faţă de Rusia, în schimbul unui ajutor din partea acestui stat". Totodată, preşedintele Comisiei pentru Afaceri Europene din Parlamentul german, Gunther Krichbaum, membru în Uniunea Creştin-Democrată a apreciat că, dacă guvernul Greciei crede că va găsi "salvare" la Moscova, "pariază pe calul greşit"
. 


Pe de altă parte, ministrul german al Economiei, Sigmar Gabriel, s-a arătat sceptic în privinţa unei posibile iniţiative a Greciei de a înlocui parteneriatul cu europenii printr-o relaţie strânsă cu Moscova. "Chiar dacă încerc, nu-mi pot imagina că există cineva la Atena care se gândeşte serios să întoarcă spatele Europei pentru a se arunca în braţele Rusiei. Mă îndoiesc şi de faptul că Moscova simte vreo nevoie stringentă să îndeplinească bucuros vreunul dintre visurile financiare ale Greciei, dată fiind situaţia economică şi financiară din Rusia "
.
Un alt domeniu în care Atena a solicitat sprijinul Moscovei este legat de încercarea de a obţine despăgubiri din partea Germaniei, pentru perioada ocupaţiei hitleriste. Grecia i-a solicitat, oficial, Rusiei documente de arhivă privind ocupaţia germană, care ar putea ajuta la obţinerea reparaţiilor de război din partea Germania, a anunţat copreşedintele Comisiei mixte ruso-elene de colaborare economică, industrială şi tehnico-ştiinţifică, ministrul adjunct elen al Apărării, Costas Isihos.

Costas Isihos a purtat discuţii la Moscova cu preşedintele rus al Comisiei mixte, ministrul transporturilor Maksim Sokolov. “A fost o întâlnire foarte productivă. Am avut de asemenea posibilitatea de a transmite cererea oficială a guvernului grec şi Ministerului Apărării de a ne pune la dispoziţie documente de arhivă, în cazul în care există în arhivele Federaţiei Ruse, ce ar putea ajuta eforturile ţării noastre de a compensa prejudiciile civile, morale şi economice suferite de ţara noastră în timpul ocupaţiei din 1941-1944 de către nazişti şi Wehrmacht” a declarat Costas Isihos. “Copreşedintele a acceptat cererea şi a transmis-o şefului departamentului arhivei centrale a Ministerului rus al Apărării, Oleg Pankov” şi “voi primi răspunsul”
.

În timpul celui de Al Doilea Război Mondial, Grecia a luptat împotriva Germaniei hitleriste, fiind una dintre ţările care au avut cel mai mult de suferit din cauza nazismului. După război, în temeiul Convenţiei din 1960, Grecia a primit de la RFG despăgubiri în valoare de 115 milioane de mărci. Întrebat despre suma pe care Grecia intenţionează să o ceară Germaniei în contul reparaţiilor, Costas Isihos a afirmat că, la momentul actual, solicitările financiare nu sunt înregistrate oficial. Dar, potrivit opiniei sale, acest lucru ar trebui să fie precedat de “partea morală şi civilizată” - restabilirea adevărului istoric şi reabilitarea memoriei. “Preşedintele Consiliului Naţional pentru reparaţii, Manolis Glezos, a precizat că deja se lucrează la cerinţele financiare care se referă la împrumutul de ocupaţie, reparaţii pentru victimele în rândul populaţiei civile şi la peste 10 mii de situri arheologice”
 a declarat Costas Isihos.
 Potrivit experţilor, pentru distrugerea infrastructurii în timpul ocupaţiei, Germania ar trebui să plătească 108 miliarde de euro fără dobândă, la preţuri curente. În plus, Germania a scos aurul şi banii din Banca Greciei - aşa-numitul “împrumut de ocupaţie” - care, în prezent, ar echivala cu 54 de miliarde euro. Potrivit istoricilor, toate fondurile şi valorile scoase din Banca Greciei sunt evidenţiate în registrele bancare. Dacă se adaugă dobânda, sumele respective ating 500 de miliarde euro. 
În Parlamentul elen a fost creată o comisie specială, destinată problemelor legate de reparaţiile ce ar trebui solicitate ca urmare a ocupaţiei germane. Germania afirmă că îşi recunoaşte doar responsabilitatea politică şi morală pentru trecut şi nu intenţionează să plătească despăgubiri.  
Ungaria, Serbia, Macedonia şi Turcia sprijină proiectul rusesc privind Turkish Stream

Miniştrii de Externe ai Ungariei, Greciei, Serbiei, Macedoniei şi ministrul Afacerilor Europene din Turcia s-au reunit la Budapesta pentru a lua în discuţie proiectul privitor la transportul de gaze din Rusia via Turcia. Şeful diplomatiei ungare a precizat că „după eşecul South Stream, problema transportului de gaze din Rusia prin Turcia şi cooptarea de surse de livrare din alte state este una dintre cele mai importante întrebări ale viitorului”
. 
Subiectul principal al discuţiilor a fost proiectul gazoductului Turkish Stream, menit să înlocuiască South Stream. Ministrul sârb de Externe a declarat că, în viitor, discuţiile acestui grup trebuie să includă Comisia Europeană şi Rusia. Serbia a investit sume importante în infrastructura South Stream şi este interesată să o valorifice. Cei cinci miniştri au anunţat că, în luna iulie, vor avea o nouă reuniune pe această temă. Între timp, se doreşte cooptarea Albaniei şi Bosniei în acest grup a afirmat ministrul maghiar de Externe. 
În iunie 2014, în urma intervenţiei ferme a Uniunii Europene, Bulgaria a întrerupt lucrările la construcţia gazoductului South Stream. Pe cale de consecinţă, Rusia a precizat că renunţă în totalitate la acest proiect. Vladimir Putin a anunţat, însă, posibilitatea existenţei unei variante alternative, reprezentată de conducta prin Marea Neagră, care să ajungă în Turcia. A fost semnat un acord de intenţie între cele două părţi. 
Planurile oficiale ale Gazprom arată că lucrările ar trebui finalizate până la sfârşitul anului 2016. Potrivit Kremlinului, livrările de gaze prin Ucraina ar trebui să fie complet sistate în anul 2019. În noua variantă, Rusia intenţionează să transporte gazele până în Turcia, lăsând, ulterior, la latitudinea clienţilor europeni cum le vor aduce în Europa. Situaţia este controversată din punct de vedere legal, întrucât contractele Gazprom sunt încheiate direct cu clienţii europeni, ceea ce presupune livrarea directă a gazului către aceştia.  
SUA fac „echilibristică” între „liniştirea” aliaţilor est-europeni şi rezerva de a-l irita pe Putin
Rusia încearcă să îndepărteze treptat aliaţii SUA din Europa de Est mizând pe amplificarea temerilor că Washingtonul nu va veni în ajutorul acestora, din cauza lipsei unei strategii externe şi a unui angajament faţă de regiune, apreciază analiştii politici. În ultimele luni, „Vladimir Putin a autorizat o serie de manevre provocatoare de la Arctica la Marea Neagră în încercarea de a intimida aliaţii NATO de-a lungul graniţei cu fosta Uniune Sovietică”. Faptul că „unele ţări”, de-a lungul graniţei cu Rusia, „ar putea schimba tabăra sugerează o problemă mai amplă a lipsei de încredere în angajamentul SUA de a le proteja dacă sunt atacate” a apreciat Matthew Rojansky, director al Institutului Kennan de la Centrul Internaţional Woodrow Wilson. Şapte ţări - printre care Letonia, Lituania şi Estonia - au devenit membre NATO în 2004. „Întrucât ameninţarea unui atac rusesc nu era luată în considerare în mod serios la acea vreme, nu a existat o dezbatere de amploare despre oportunitatea aderării la NATO a ţărilor baltice”. ''Acum, când Rusia lui Vladimir Putin a adoptat o poziţie mai agresivă în Ucraina, Georgia şi în alte locuri, situaţia s-a schimbat''
. 

Activitatea avioanelor de luptă ruse în afara spaţiului aerian al Federaţiei Ruse s-a intensificat. Pe de altă parte, însă, analişti ruşi sunt de părere că şi Occidentul recurge la provocări, ţinând cont de faptul că SUA au realizat exerciţii militare comune cu armata Ucrainei, au accelerat discuţiile cu Polonia privind sistemul de apărare antirachetă şi au desfăşurat în România 12 avioane A-10 Warthog în cadrul eforturilor în materie de securitate pentru contracararea manevrelor ruse în regiune. „Unitatea va desfăşura antrenamente alături de aliaţii noştri din NATO pentru a consolida interoperabilitatea şi a demonstra angajamentul SUA faţă de securitatea şi stabilitatea Europei''
 a precizat James Brindle, purtător de cuvânt al Pentagonului. Oficiali de la Pentagon au declarat că desfăşurarea celor 12 avioane A-10 face parte din operaţiunea Atlantic Resolve a NATO. Obiectivul misiunii este, parţial, de a transmite Rusiei un mesaj privitor la angajamentul SUA faţă de aliaţii din NATO. „Operaţiunea Atlantic Resolve va continua atât timp cât este nevoie pentru a-i linişti pe aliaţii noştri şi a descuraja o hegemonie regională a Rusiei''. 

Oficiali americani din domeniul apărării au respins criticile potrivit cărora administraţia Obama ezită în îndeplinirea angajamentelor SUA faţă de aliaţii din Europa de Est: „Principiile incluse în paragrafele iniţiale ale Tratatului de la Washington sunt, acum, la fel de relevante ca în urmă cu 66 de ani''. Statele Unite trebuie să facă mai mult pentru a da noi garanţii aliaţilor din NATO în legătură cu angajamentul Washingtonului, este de părere Boris Zilberman, director adjunct pentru relaţii cu Congresul SUA în cadrul Fundaţiei pentru Apărarea Democraţiilor. Scopul final este „de a se asigura că ţările aliate rămân de partea SUA” a apreciat. În acelaşi timp, Statele Unite „trebuie să facă echilibristică”, pe de o parte „în sensul creşterii prezenţei lor suficient pentru a-şi linişti aliaţii”, dar, pe de altă parte, „nu atât de mult încât să-i dea apă la moară preşedintelui Vladimir Putin, care şi-ar putea intensifica acţiunile agresive”
 a subliniat Boris Zilberman.  

„Noul Război Rece” şi „Noua Cortină de Fier”

Într-o analiză realizată de Sputnik News se precizează că, după ce „a început Noul Război Rece”, urmare a conflictului din Ucraina, Statele Unite au declanşat în Europa strategia Lead from behind. Scopul este formarea unui „cordon sanitar antirusesc”. „SUA încurajează fostele puteri regionale să-i sprijine strategia în schimbul recunoaşterii, apoi a restabilirii sferei lor de influenţă. În mod ideal, SUA doresc ca noua Cortină de Fier să includă Scandinavia, Europa de Est şi de Sud-Est, iar România, Polonia şi Suedia să fie partenerii lor conduşi din spate” este rezumat scenariul. În argumentaţie se invocă decizia celor cinci state nordice - Danemarca, Suedia, Finlanda, Norvegia şi Islanda - de a-şi intensifica, împreună, cooperarea militară cu Ţările Baltice. Iniţiativa este „un posibil prim pas către formarea unui bloc militar regional coordonat de Statele Unite”, un „NATO din umbră”, Suedia şi Finlanda nefiind membre ale Alianţei Nord-Atlantice. 

În analiză se susţine că, motivate de ambiţii istorice şi de potenţialul lor economic, Suedia şi Polonia au asumat, în partea de nord a Europei, rolul de lideri regionali. Suedia a fost, în secolul al XVII-lea, un imperiu ce cuprindea teritoriile actuale ale statelor baltice, Finlandei şi, parţial, al Norvegiei, iar Polonia „ar dori să restabilească de facto uniunea polono-lituaniană dintre secolele XVI-XVIII, ce includea teritorii aflate în prezent în vestul Ucrainei şi Belarus”. 
Referitor la partea de sud-est a Europei, „acum toate privirile se îndreaptă către România pentru a vedea dacă ea se va alătura Washington-ului şi partenerilor conduşi din spate de acesta, astfel încât să devină ultima piesă de bază a noii Cortine de Fier ce coboară peste Europa” se precizează în analiză. „Cea care completează noua Cortină de Fier americană este România, ea fiind văzută drept piesa de bază a strategiei navale a NATO în Marea Neagră”. Se fac noi trimiteri la istorie, evocându-se legăturile cu Republica Moldova. Pe de altă parte, se subliniază că, deşi relaţiile dintre România şi Rusia sunt reci din cauza scutului antirachetă, deocamdată nu s-a produs „nici un eveniment artificial” de natură să conducă la o criză între cele două ţări. Însă „este foarte probabilă o provocare în Transnistria pentru ca acest lucru să se întâmple sau să transforme România într-un integrator din umbră al Republicii Moldova în NATO”. Pentru Statele Unite, România este importantă pe plan strategic şi datorită ieşirii la Marea Neagră. Navele militare americane pot pătrunde doar în număr limitat în acest spaţiu din cauza restricţiilor impuse de Convenţia de la Montreux. Pe cale de consecinţă, Washingtonul „doreşte să consolideze capacităţile flotei române”
. 
Grave probleme de apărare: unitatea de elită a armatei germane a mimat mitralierele pe tancuri folosind cozi de matură

Televiziunea germană de stat ARD a dat publicităţii un raport al armatei care a declanşat un scandal de proporţii la Berlin. Raportul a fost întocmit după o inspecţie a Batalionului 371 din cadrul diviziei 13 Panzergrenadier, unitatea de elită a armatei germane. Potrivit documentului, dispozitivele de vedere pe timp de noapte Lucie nu funcţionau în 76% din cazuri, 41% din necesarul de revolvere P8 lipsea, la fel şi 31% din mitralierele MG3. În cazul vehiculelor blindate GTK Boxer, armamentul - care, în mod normal, ar fi trebuit să constea în mitraliere de calibru 12,7 sau lansatoare de grenade - lipsea în proporţie de 100%. A ieşit la iveală şi faptul că armata germană folosea dube Mercedes obişnuite în loc de blindate în timpul exerciţiilor, tot din cauza deficitului.

În raport se menţionează situaţia gravă din timpul unui exerciţiu multinaţional desfăşurat în Norvegia. Astfel, divizia blindată germană de elită, alocată forţelor NATO - şi destinată apărării Ţărilor Baltice de un posibil atac rusesc - a folosit cozi de mătură în loc de mitraliere adevărate într-un exerciţiu al forţelor aliate. Soldaţii germani au vopsit în negru cozile de mătură şi le-au ataşat la vehiculele blindate Boxer pentru a simula mitralierele care lipseau, în timpul unui exerciţiu al forţelor rapide de intervenţie ale Alianţei Nord-Atlantice ca reacţie la criza din Ucraina. 
Generalul Harald Kujat, fost şef al forţelor armate germane şi director al Comitetului militar NATO a apreciat incidentul ca fiind „o ruşine imensă“. Panzergrenadierbataillon 371, un batalion de infanterie mecanizat, a fost alocat forţelor aliate de răspuns rapid pe care NATO le-a format în cadrul summit-ului din Ţara Galilor. „Forţele de reacţie rapidă ar trebui să fie gata să intervină oriunde este ameninţat un membru NATO” a declarat Harald Kujat. „Dacă nu se poate interveni, atunci şi NATO şi Germania vor suferi o ruşine imensă“
 a subliniat generalul.
Cazul este parte a unei serii de dezvăluiri privind „incapacitatea” Germaniei de a îndeplini condiţiile NATO. Ursula von der Leyen, ministrul Apărării, a recunoscut în 2014 că problemele sunt destul de serioase. Într-un raport al Parlamentului de la Berlin se precizează că doar 42 din cele 109 avioane de luptă Typhoon ale Germaniei sunt disponibile, din cauza nevoii de mentenanţă la celelalte. De asemenea, doar 38 din cele 89 bombardiere Tornado sunt operaţionale şi doar 280 din cele 406 tancuri Marten.

Într-un alt raport al Parlamentului german s-a evidenţiat că „membrii forţelor speciale germane KSK au trebuit să se retragă dintr-un exerciţiu NATO pentru că nu exista nici măcar un elicopter disponibil pentru ei”
. Ministrul german al Apărării, Ursula von der Leyen, a anunţat o alocare de 8,5 miliarde euro pentru noi elicoptere. 
Potrivit acordului NATO, membrii Alianţei Nord-Atlantice ar trebui să aloce pentru Apărare cel puţin 2% din PIB. Germania alocă doar 1,3% din PIB, în prezent. Pe de altă parte, în timp ce, pentru anul 2015, bugetul militar al Rusiei, ţară care investeşte masiv în tehnică de luptă, a fost stabilit, iniţial, la 80 miliarde dolari - fiind anunţată o primă creştere de 8% - în unele state membre ale Alianţei Nord-Atlantice scad cheltuielile destinate apărării. Astfel, Portugalia a redus fondurile destinate armatei cu 11%, în Danemarca se înregistrează o scădere cu 5,5%, Italia a redus cheltuielile militare cu 4,9% iar Franţa a diminuat sumele destinate apărării cu 3,4%. 
Bază militară secretă din Norvegia, controlată de ruşi

Cu şase ani în urmă, Norvegia a vândut baza militară secretă Olavsvern, situată lângă localitatea Ramfjord, la graniţa cu Rusia. Baza, ascunsă de munţi, echipată cu dispozitive sofisticate, poate găzdui şi submarine. Baza a fost vândută în perioada în care şef al guvernului de la Oslo era Jens Stoltenberg - în prezent, secretar general al Alianţei Nord-Atlantice. 
 Liderii NATO sunt îngrijoraţi, acum, considerând că Occidentul este descoperit în zona nordică. „Pregătirea noastră militară şi apărarea civilă au fost slăbite. Au fost închise instituţii, capabilităţile de rezervă au fost reduse, iar planurile de urgenţă au fost uitate. Olavsvern este unul dintre exemplele de instituţii militare care s-au pierdut, iar acum este clar că vinderea ei nu a fost o decizie bună“
 a apreciat Anne-Margrete Bollmann, ofiţer de carieră, în prezent preşedintă a Asociaţiei Norvegiene de Apărare. Anne-Margrete Bollmann consideră că importanţa strategică în creştere a Norvegiei - astfel, a frontierei de nord a NATO - necesită o prezenţă militară permanentă în regiune. Opinia este împărtăşită şi de ministrul norvegian al Apărării, Ine Eriksen Soreide. „Criza din Ucraina ne solicită o atenţie mai mare cu privire la activităţile care au loc în zone-cheie. Avem nevoie de o alianţă care îşi înţelege bine regiunile“
.

În 16 martie 2015, Vladimir Putin a ridicat exerciţiile militare ale Flotei Nordice la nivelul de disponibilitate de luptă maximă - mişcare-replică la cel mai mare exerciţiu militar norvegian din ultima generaţie. Ministrul rus al Apărării, Serghei Şoigu, a precizat că ordinul a fost dat de Vladimir Putin, care a promis şi că vor fi investite peste 21 trilioane de ruble - 314,5 de miliarde euro - până la sfârşitul deceniului pentru a întări forţele armate ale Rusiei.

Construcţia bazei navale Olavsvern a durat trei decenii, în perioada 1964-1994. Pentru terminarea ei, Europa şi Alianţa Nord-Atlantică au investit peste 440 de milioane euro, însă s-a decis că nu mai este nevoie de ea, a precizat The Daily Mail. Guvernul norvegian a scos-o la vânzare pe site-ul finn.no - echivalentul norvegian al eBay. Această „proprietate unică“, după cum specifica site-ul, având o suprafaţă totală de 948.900 m.p., nu a reuşit să atragă cumpărători la preţul cerut de guvern, 105 milioane coroane norvegiene - respectiv, 12,1 milioane de euro. Baza i-a fost vândută omului de afaceri Gunnar Wilhelmsen pentru 38,1 milioane coroane - 4,4 milioane euro. “Anxietatea oficialilor din armată este alimentată de faptul că Gunnar Wilhelmsen închiriază baza unei flote de nave de cercetare ruseşti. Omul de afaceri face reclamă bazei Olavsvern pe website-ul său, ca fiind un complex de 25.000 m.p. cu un chei de acostare adânc şi având 3.000 m.p. ca suprafaţă, fiind prevăzut şi cu 124 de dormitoare”
.  
Una dintre noile nave sosite la Olavsvern este Akademik Nemcinov, care aparţine Sevmorneftegeofizika, o companie de geofizică din Rusia specializată în măsurători seismice în ape mici şi adânci. Însă, Sevmorneftegeofizika nu este doar o firmă de cercetare obişnuită: printre clienţii ei se numără Gazprom, deopotrivă cu alte firme deţinute complet sau parţial de Kremlin.

„Navele de cercetare ruse sunt parte din forţa navală a Rusiei. Marina rusă are ca principală sarcină să se asigure că submarinele nucleare ale ţării pot circula liber în oceanele lumii. Nu e de glumă cu navele de cercetare din Rusia. Este de neconceput ca guvernul norvegian să facă o asemenea gafă“
 a precizat Göran Frisk, fost comandant de navă. A subliniat că navele de cercetare ruseşti de pe coastele suedeze, finlandeze şi norvegiene trimit mini-submarine pentru supraveghere şi pregătire de război şi, deopotrivă, investighează şi fundul mării şi condiţiile hidrografice. În anul 2014, când a fost interceptat un submarin în arhipelagul Stockholm, nava de cercetare rusă Profesorul Logacev a apărut, subit, plecând rapid cu ceea ce martorii au susţinut că era un obiect remorcat. Submarinul suspect nu a fost niciodată găsit. 

Potrivit lui Oyvind Korsberg, membru al Parlamentului din regiunea Tromso, unde se găseşte Olavsvern, baza ar fi crucială pentru protejarea suveranităţii Norvegiei. „Olavsvern a fost de o mare importanţă strategică pentru apărarea Norvegiei şi pentru NATO. Este păcat că vecinul nostru mare îşi măreşte capacitatea militară în nord, iar noi facem exact opusul“
.

Populaţia rusofonă din  ţările baltice şi forţa economică, posibile pârghii ale Rusiei

Alianţa Nord-Atlantică trebuie să rămână unită în faţa agresiunii ruse, a afirmat comandantul armatei americane în Europa, generalul Frederick Hodges. "Nu este o presupunere. Există o ameninţare rusă"
. Un exemplu de agresiune din partea Moscovei este situaţia în care ambasadorul rus în Danemarca a avertizat Copenhaga privitor la scutul antirachetă al NATO, a precizat Frederick Hodges. "Cred că danezii nu înţeleg complet consecinţele dacă Danemarca se alătură scutului antirachetă iniţiat de americani. Dacă fac acest lucru, atunci vasele de război daneze vor fi vizate de rachete nucleare ruseşti"
 a declarat în 21 martie ambasadorul Mihail Vanin. 
Generalul Frederick Hodges a atras atenţia asupra deciziilor recente ale Rusiei de a amplasa rachete balistice Iskander în enclava Kaliningrad, situată între Lituania şi Polonia, şi bombardiere în Crimeea. "Nu cred că o confruntare militară este inevitabilă. Dar trebuie să fii pregătit pentru a deschide calea unei diplomaţii eficiente". "Cea mai bună asigurare este ca NATO să rămână unită" a precizat generalul, cu sublinierea că „ Moscova a făcut progrese uriaşe” şi „în domeniul războiului electronic”
. 

Potrivit generalului Frederick Hodges, Rusia nu va risca un atac direct împotriva unei ţări membră NATO. În schimb, există pericolul ca Rusia să pună presiune pe membrii NATO de la graniţe prin alte mijloace. "Rusia nu vrea să lase temperatura să atingă 100 de grade. Vrea să o păstreze la 90-95 de grade, încearcă să o menţină sub 100 de grade". "Există informaţia, presiunea economică, există diverse modalităţi de a menţine presiunea. Nu vor un atac clar, vor o situaţie în care cele 28 de state membre NATO să nu poată spune că este un atac clar"
 a precizat gerneralul, menţionând că populaţia vorbitoare de limbă rusă din ţările baltice şi puterea economică pe care o are Rusia sunt pârghii pe care Vladimir Putin ar putea încerca să le folosească.  
Proteste violente anti-BCE, iniţiate de Blocupy, la Frankfurt 
Mii de persoane au participat la o demonstraţie în faţa noului sediu al Băncii Centrale Europene din Frankfurt, împotriva măsurilor de austeritate impuse de guvernele europene “în colaborare cu Comisia Europeană, BCE şi Fondului Monetar Internaţional”. Zeci de persoane au fost rănite şi aproximativ 350 au fost reţinute în timpul protestelor violente. “Protestatarii au incendiat maşini de poliţie şi au aruncat cu pietre. Poliţia a replicat folosind gaze lacrimogene şi tunuri cu apă, după ce pompierii s-au plâns că nu pot ajunge să stingă incendiile”
. Poliţia a înconjurat noul sediul al BCE cu un gard de sârmă ghimpată pentru a împiedica protestatarii să între în incintă. Manifestanţii intenţionau şi să formeze o barieră în jurul sediului BCE ca semn al unor “acţiuni transnaţionale de nesupunere civilă”
, după cum s-a precizat într-o postare pe site-ul Blockupy. Angajaţii băncii au fost instruiţi să se îmbrace astfel încât să nu atraga atenţia asupra lor.
În 18 martie 2015, la nouă zile de la începerea programului de achiziţii de obligaţiuni al BCE, în valoare de peste 1.000 de miliarde de euro, menit să stimuleze economia europeană şi să readucă inflaţia spre ţinta de “aproape 2%”, activiştii s-au adunat în faţa noului sediu al BCE pentru a protesta împotriva măsurilor dure de austeritate impuse de Mario Draghi, guvernatorul Băncii Centrale Europene, care au cauzat, printre altele, creşterea şomajului în statele zonei euro. “În trecut am protestat împotriva unor lucruri precum intervenţia statelor pentru salvarea băncilor Europei. Anul acesta obiectivul principal al protestelor noastre îl reprezintă Grecia. Avem nevoie de mai multă Atena în Europa şi de mai puţin Berlin. Este clar că Grecia nu poate să plătească sub nicio formă toate datoriile. Situaţia nu poate fi rezolvată doar prin austeritate”
 au declarat membrii Attac. 
Grupul de activişti Blockupy - numit astfel după mişcarea populară de stradă Occupy Wall Street din 2011 - care a organizat protestul a estimat că aproximativ 10.000 de persoane au fost prezente la manifestaţie. Activiştii, cărora li s-au alăturat membrii mai multor partide politice de stânga din Europa - printre care Syriza din Grecia, Podemos din Spania şi Die Linke din Germania – au acuzat Banca Centrală Europeană de a fi parţial responsabilă pentru implementarea politicilor de austeritate care sărăcesc naţiunile europene. 

Blockupy este o reţea de peste 90 de organizaţii critice la adresa “turbo-capitalismului”, acuzat de a se afla la baza crizei financiare din 2008. Între acestea se află sindicate, grupări precum Antifa şi Attac, asociaţii de tineret şi studenţeşti, grupări feministe şi antirasiste, asociaţia comunistă "umsGanze", Forumul Celor fără Ocupaţie, Reţeaua de Cooperare pentru Pace şi altele. Ţelul declarat al acestora este ca, împreună, "să construiască, de la bază, democraţie şi solidaritate"
. Se poziţionează împotriva politicii de austeritate impusă de guverne cu ajutorul “troicii” - Fondul Monetar Internaţional, Comisia Europeană şi Banca Centrală Europeană.
În  Blockupy se include şi gruparea Occupy Frankfurt, constituită în 2011, după modelul mişcării new-yorkeze Occupy Wall Street, ai cărei activişti campau în Manhattan, protestând împotriva puterii băncilor. La Frankfurt, protestele au avut loc timp de nouă luni în faţa vechiului sediu al BCE din cartierul bancar. În august 2012, autorităţile locale “au făcut curăţenie definitivă", corturile fiind demontate şi protestatarii împrăştiaţi.
BCE a demarat achiziţionarea obligaţiunilor publice

În prima decadă a lunii martie, BCE a demarat achiziţionarea masivă de obligaţiuni publice. Banca Centrală Europeană vizează achiziţionarea de obligaţiuni emise de statele din zona euro şi de instituţii publice precum Banca Europeană de Investiţii sau de instanţe naţionale de creditare a reconstrucţiei şi dezvoltării, care primesc bani sub formă de împrumut, cu durată şi dobânzi fixe. Hârtiile de valoare sunt tranzacţionabile pe pieţele financiare. BCE nu are voie să finanţeze direct statele din zona euro, ceea ce presupune că poate achiziţiona obligaţiunile emise de acestea doar de pe pieţele secundare, mai exact de la bănci sau investitori instituţionali.

Dacă există cerere ridicată pentru obligaţiuni, preţurile acestora cresc. Dar, pentru că dobânzile sunt fixe, un cost mai mare de achiziţionare presupune un randament mai mic pentru investitori. Banca Centrală Europeană şi băncile naţionale ale ţărilor din zona euro cumpără, de regulă, obligaţiuni cu maturitate între 2-30 de ani. Achiziţionarea de obligaţiuni emise de un stat din zona euro trebuie să corespundă cotei care îi revine acestuia la capitalizarea BCE. În plus, BCE nu are voie să cumpere mai mult de o treime din obligaţiunile emise de un stat. Obligaţiunile emise de Grecia şi Cipru sunt, deocamdată, excluse din acest program, celor două ţări fiindu-le impus să demonstreze, anterior, că pot implementa reformele economice negociate cu partenerii externi. 

Volumul programului este uriaș. Banca Centrală Europeană va cheltui lunar 60 de miliarde euro pentru cumpărarea de obligațiuni de stat. Până în septembrie 2016, când expiră programul, vor fi cumpărate obligaţiuni în valoare de peste 1000 miliarde de euro. Cu toate acestea, inflaţia ar putea rămâne sub nivelul dorit. Președintele BCE, Mario Draghi, a anunţat că este posibil să se ia decizia prelungirii programului. 
 Analiștii se așteaptă ca achizițiile Băncii Centrale Europene să aibă ca efect adâncirea devalorizării monedei euro. Scăderea randamentelor obligaţiunilor din zona euro i-ar putea determina pe investitori să investească în obligațiuni străine. De altfel, obligaţiunile de stat cu maturitate la 10 ani emise de SUA sunt, în prezent, mai profitabile decât cele similare oferite, de exemplu, de Portugalia. Pentru exportatorii din zona euro, devalorizarea monedei comune este similară unui program de sprijin întrucât scad costurile de producție și crește competitivitatea mărfurilor europene pe pieţele internaţionale. 
BALCANII, DE LA “BUTOIUL CU PULBERE AL EUROPEI” LA FURNIZOR DE RECRUŢI PENTRU STATUL ISLAMIC

Bulgaria: puternică propagandă pentru Sharia

Autorităţile bulgare au demarat o amplă serie de acţiuni împotriva propagandiştilor islamişti radicali. “Au fost operate arestări în Plovdiv - al doilea oraş ca mărime din Bulgaria - într-un cartier sărac şi în localităţile vecine, Asenovgrad şi Pazardjik”. Pentru câteva persoane au fost emise mandate europene de arestare. “Autorităţile de la Sofia au precizat că suspecţii făceau parte dintr-o reţea islamistă, fiind avute în vedere legături cu Statul Islamic”
. 


Potrivit autorităţilor, punctul iniţial îl reprezintă legăturile cu Fundaţia Islamică - Al Waqf al Islami - aparent o organizaţie caritabilă din Arabia Saudită, care a investit, în ultimele decenii, sume mari de bani în construcţia de moschei pentru comunităţile musulmane din Europa, cu precădere din regiunea Balcanilor. Al Waqf al Islami a fost subiectul unei anchete desfăşurate de autorităţile din Olanda, Bulgaria şi Kosovo după ce respectivele lăcaşe de cult au fost folosite pentru propagandă islamistă. Unul dintre directorii saudiţi ai Fundaţiei Islamiste a apărut pe o listă a oamenilor de afaceri care ar sprijni financiar Al-Qaeda. Lista a fost descoperită în cursul unui raid în Bosnia, la sediul unei alte fundaţii musulmane suspectată de terorism. Sediul Al Waqf al Islami din Eindhoven a fost închis, suspectat de a fi un centru de recrutare şi antrenament pentru voluntarii jihadişti. 


În Bulgaria, imamul Ahmed Musa Ahmed a fost, iniţial, ortodox. În anul 2000, când lucra pe un şantier din Viena, s-a convertit la Islam. La întoarcerea în Bulgaria a studiat la şcoala moscheii din Sarnita - centru important pentru islamul radical din Bulgaria. Potrivit investigatorilor, există un plan mai amplu, iniţiat în anul 2009, de convertire a Bulgariei la Islam şi de instaurare a Sharia. Au fost create cercuri de educaţie islamică în Sarnita, Blagoevgrad şi chiar în Sofia, unde profesorii erau plătiţi cu 300 de euro pe lună. “Într-o ţară unde salariul minim este de 184 euro, provenienţa unei astfel de sume nu putea să nu ridice semne de întrebare iar răspunsurile se pare că se găsesc tocmai în Arabia Saudită. Mai ales că lecţiile predate de aceşti profesori sună mai degrabă a propagandă: de exemplu, învăţăceilor li se spunea că orice copil din lume se naşte musulman, dar, apoi, părinţii îl transformă într-un necredincios, lucru care nu ar trebui să se mai întâmple”
. Autoritatile bulgare au strâns dovezi privind legăturile dintre Statul Islamic şi reţeaua islamistă din Bulgaria. În cursul percheziţiilor, au fost descoperite diverse materiale de propagandă, inclusiv tricouri cu sigla Statului Islamic.

S-au înmulţit semnalele de alarmă privind activităţi ale Statului Islamic în Bulgaria - care nu mai este considerată doar ţară de tranzit, dar şi un spaţiu care furnizează recruţi. Astfel, Kiriak Tonev, fost consul în Emiratele Arabe Unite şi ambasador în Algeria şi Mauritania, a declarat că în Bulgaria există celule active ale Statului Islamic, care trimit constant luptători în Irak şi Siria. 
Serviciu secret al Statului Islamic după modelul fostului STASI

Deşi războiul pe care Statul Islamic îl poartă pare a fi dus pe considerente strict religioase, organizaţia este, de fapt, foarte bine structurată pe alte criterii. Der Spiegel a intrat în posesia planurilor fostului lider al Statului Islamic, Haji Bakr, care arată cât de minuţios era calculat fiecare pas al organizaţiei.

“Distant, politicos, ademenitor, lipsit de onestitate, maliţios” - aşa îl descriu rebelii sirieni pe liderul Statului Islamic, Samir Abd Muhammad al-Khlifawi, cunoscut sub pseudonimul Haji Bakr. Însă nici cei care se aflau sub conducerea lui, nici cei care l-au ucis în ianuarie 2014 nu ştiau cine este cel alături de care sau împotriva căruia au luptat.Haji Bakr, fost colonel în serviciile secrete ale lui Saddam Hussein, plănuia, în secret, de multă vreme, crearea Statului Islamic. Când “arhitectul Statului Islamic” a murit, a fost descoperit planul strict secret, în detaliu, al Statului Islamic: un dosar conţinând tabele organizaţionale, liste şi orare care descriau cum poate fi subjugată o ţară. Este planul în vaza căruia a apărut “cea mai de succes armată teroristă din istoria recentă”
.

Anterior, informaţiile despre Statul Islamic au provenit, în cea mai mare parte, de la foşti luptători care au dezertat. Datele nu ofereau, însă, o explicaţie pentru ascensiunea marcantă a organizaţiei teroriste. Pentru prima dată, documentele lui Haji Bakr fac posibilă formularea unor concluzii legate de felul în care este organizată conducerea Statului Islamic şi despre rolul pe care îl joacă în această organizaţie foşti oficiali din guvernul lui Saddam Hussein. Dar, cel mai important este că aceste date permit identificarea modului în care a fost preluat controlul în nordul Siriei - ceea ce, ulterior, a facilitat avansarea grupării în Irak.  
Colecţia de documente relatează un plan simplu. Haji Bakr voia să cucerească un teritoriu cât mai extins posibil din Siria pe care să-l folosească, într-o etapă ulterioară, ca zonă de luptă pentru a invada Irakul. Haji Bakr s-a mutat la nord de Alep, în Tal Rifaat. Oraşul a fost o alegere inspirată ţinând cont de faptul că mulţi locuitori au plecat, în anii 1990, pentru a munci în Golf, mai ales în Arabia Saudită. Aceştia s-au întors cu convingeri radicale, ceea ce a făcut ca, în 2013 Tal Rifaat să devină un centru de control al Statului Islamic în provincia Alep, sute de luptători fiind stabiliţi aici. Aici „Lordul Umbrelor” - cum era supranumit Haji Bakr de unii adepţi - a schiţat structura Statului Islamic, pagini întregi cu responsabilităţi individuale, un “adevărat plan de cucerire”. Nu era “un manifest de credinţă”, dar “un plan minuţios pentru un serviciu secret al Statului Islamic, nimic mai mult decât un califat condus de o organizaţie asemănătoare fostului STASI german”
.

Planul începea cu recrutarea de oameni sub pretextul apariţiei unui centru Dawah pentru misionari ai Islamismului. Dintre cei care veneau la cursurile despre viaţa islamică, erau aleşi unul sau doi indivizi. Aceştia erau instruiţi, ulterior, pentru a spiona în satele din care veneau şi a obţine informaţii precum liste cu familiile puternice, cu membrii influenţi ai acestor familii, cu sursele de venit ale acestora, numele şi mărimea brigăzilor de rebeli din orăşelele respective, numele liderilor acestora şi orientarea lor politică, precum şi  activităţile ilegale pe care le desfăşurau. Informaţiile erau folositoare  pentru ulterioare şantaje. De asemenea, planurile acopereau şi arii precum finanţele, şcolile, media sau transporturile. Anumite lucruri erau recurente: supravegherea, spionajul, crimele şi răpirile. Pentru fiecare consiliu al provinciilor, Haji Bakr se asigura că are un “emir” care să se ocupe de crime, răpiri sau comunicarea cu lunetiştii. De asemenea, exista “un alt emir care trebuia să-i supravegheze pe aceşti emiri”. Scopul era ca “absolut toată lumea să fie supravegheată”
.
În 2010, Haji Bakr şi un mic grup de foşti ofiţeri ai serviciilor de securitate din Irak l-au numit pe Abu Bakr al-Baghdadi liderul oficial al Statului Islamic. Motivaţia: acesta va da mişcării o faţă religioasă. Bakr era un naţionalist, nu şi un islamist. Acesta era de părere că fanatismul religios nu este de ajuns pentru victorie, dar era conştient de faptul că poate exploata credinţa. 

După ce şeful forţelor SUA din Bagdad a dizolvat armata printr-un decret semnat în 2003, Haji Bakr a rămas fără loc de muncă. În aceeaşi situaţie s-au aflat mii de ofiţeri suniţi, foarte bine antrenaţi. “În acest fel, SUA şi-au făcut cel mai puternic şi inteligent inamic”. Haji Bakr s-a întâlnit cu Abu Musab al-Zarqawi în Anbarm, o localitate din vestul Irakului. Al Zarqawi, iordanian de origine, condusese o tabără de antrenament pentru terorişti internaţionali. Începând cu 2003, a dobândit notorietate, ca aflându-se în spatele a numeroase atacuri asupra forţelor ONU, SUA sau asupra miliţiilor şiite. Abu Musab al-Zarqawi era considerat mult prea radical chiar şi de către Osama bin Laden, liderul Al-Qaida.  
Haji Bakr avea nevoie de asemenea oameni, “secretul Statului Islamic constând în combinaţia de fanatism religios şi calcule minuţioase”
. În 2006, al-Zarqawi a fost ucis. Între timp, Bakr a devenise unul din liderii militari din Irak. Între 2006-2008 Haji Bakr a fost în tabăra militară a SUA, Bucca, şi în închisoarea Abu Ghraib, supravieţuind mai multor valuri de arestări. Pentru Haji Bakr şi ofiţerii care au fost încarceraţi împreună, toate aceasta au reprezentat ocazii pentru a-şi spori influenţa şi a stabil noi contacte. 
În 2013 au fost deschise centre Dawah în mai multe oraşe siriene, fără a se folosi numele Statului Islamic. Un astfel de centru a fost lansat chiar şi într-un oraş liberal din provincia Alep, fără a da de bănuit.. „Nu ne dădeam seama la început” a precizat un tânăr activist pentru Der Spiegel. „Oricine putea deschide orice. Doar când au început luptele, am realizat că Statul Islamic închiriase câteva apartamente în care depozitau arme şi îşi ascundeau oamenii”
.

Situaţia s-a repetat în mai multe oraşe. De îndată ce existau destui acoliţi, clădirile erau închiriate, steagul negru era arborat, iar străzile erau blocate. La început, modul de operare presupunea evitarea rezistenţei organizate şi răpirea sau uciderea indivizilor ostili. Acoliţii nu erau irakieni, cum ar fi fost de aşteptat. De asemenea, nici sirienii nu erau bine reprezentaţi. Cea mai mare parte a armatei create de Haji Bakr era formată din studenţi veniţi din Arabia Saudită, muncitori din Tunisia sau studenţi care se retrăgeau de la şcolile din Europa.  
La sfârşitul anului 2012, taberele militare ale Statului Islamic apăruseră în mai multe regiuni. Noii veniţi erau antrenaţi câteva luni şi obligaţi să se supună total comenzilor centrale. Astfel, în final apăreau trupe profesioniste şi loiale. Combatanţii nu cunoşteau pe nimeni în afara camarazilor, astfel încât nu aveau reţineri în a ucide şi puteau fi uşor detaşaţi în orice loc. Toate acestea contrastau cu mentalitatea rebelilor sirieni, concentraţi pe protejarea propriilor oraşe. 

În toamna anului 2013, Statul Islamic a angajat 2650 de luptători străini în zona provinciei Alep. Dintre aceştia, o treime erau tunisieni, urmaţi de saudiţi, turci, egipteni şi, în grupuri mai mici, ceceni, europeni şi indonezieni. Toţi militanţii purtau măşti negre nu doar pentru a parea mai înfricoşători, dar şi pentru a induce în eroare cu privire la numărul exact de luptători pe care îi avea la dispoziţie Statul Islamic. Spionajul furniza informaţii referitoare la situaţia populaţiei dintr-o localitate anume. Dacă aceasta era slab organizată şi divizată de conflicte, Statul Islamic se prezenta ca o forţă protectoare.
Totul s-a desfăşurat conform planurilor lui Haji Bakr până la sfârşitul anului 2013. Califatul se extindea oraş cu oraş, fără a întâmpina rezistenţă serioasă din partea rebelilor sirieni. Dar, în decembrie 2013, când un acolit al Statului Islamic a torturat şi ucis un medic - totodată, lider extrem de simpatizat al rebelilor sirieni - atitudinea s-a schimbat. Brigăzile de rebeli sirieni s-au unit şi au atacat concomitent diferite baze ale Statului Islamic distrugându-le avantajul tactic de a avea la dispoziţie unităţi care să se deplaseze rapid în zonele unde era nevoie de întăriri. În câteva săptămâni, Statul Islamic a trebuit să se retragă din multe regiuni, fiind chiar pe punctul de a pierde capitala Raqqa. În timpul luptelor din capitală Statul Islamic a beneficiat de apariţia în ultimul moment a 1300 de militanţi care au s-au confundat cu rebelii sirieni, inducându-i în eroare. 

Haji Bakr a stat retras în oraşul Tal Rifaat, unde Statul Islamic deţinea controlul. După câteva ore de la atacul rebelilor sirieni, oraşul se divizase, iar “Haji Bakr a rămas prins în partea greşită”. Pentru a putea să-şi păstreze anonimatul, a preferat să nu fugă într-un centru controlat de Statul Islamic. Un vecin a anunţat rebelii sirieni că un şeic al Statului Islamic se află în casa în care se ascundea Haji Bakr. “Un comandant al forţelor locale, Abdelmik Hadbe s-a deplasat împreună cu câţiva din oamenii lui la casa cu pricina, unde l-a găsit pe Bakr, îmbrăcat în pijama. Acesta a încercat să scape susţinând că are o curea pentru atentate sinucigaşe, apoi a început să tragă cu un Kalashnikov. Hadbe a tras şi el, omorându-l pe Bakr”. După ce au aflat pe cine au ucis, oamenii au cercetat casa şi au găsit computere, paşapoarte, cartele SIM, un GPS şi, cel mai important, dosarul cu planurile lui Haji Bakr. “Nu a fost găsit, însă, nici un exemplar din Coran”
. Soţia lui Haji Bakr a fost reţinută - fiind eliberată, ulterior, la schimb cu câţiva ostatici turci, la cererea Ankarei.
Deşi Statul Islamic a pierdut bătălii importante, expansiunea sa în Siria a continuat. În califat s-a construit un regim stabil. În interiorul Statului Islamic există structuri de stat, birocraţie şi autorităţi. Există şi structuri de comandă paralele, trupe de elită şi comandanţi speciali, care “pot face să dispară anumiţi conducători dacă aşa li se ordonă”. După ce atacurile aeriene ale SUA au distrus rafinăriile pe care le controlau, califatul a continuat câştige bani sub forma unor noi taxe impuse populaţiei din teritoriile pe care le controlează sau prin confiscarea proprietăţilor acestora. 

În timp ce Occidentul îşi face probleme cu privire la posibilitatea unor atacuri teroriste, un alt scenariu pare a prinde contur: un război intra-musulman, între şiiţi şi suniţi. Un astfel de conflict ar permite Statului Islamic să treacă de la stadiul de organizaţie teroristă la cel de putere centrală. În prezent situaţia din Siria, Irak şi Afganistan pare a credita acest scenariu. Şiiţiii afgani se luptă cu suniţii afgani pe teritoriul Siriei, iar Statul Islamic profită. Acest vechi conflict islamic este pe punctul de a se extinde în ţări ca Arabia Saudită, Kuweit, Bahrein sau Liban, situaţie în care “propaganda Statului Islamic despre apocalipsa care se apropie ar putea deveni realitate”. În acest context, “ar putea lua naştere o dictatură absolutistă în numele divinităţii”
. 

Copiii-călăi, „puii de leu ai califatului“ îndeplinesc voia lui Allah

În ediţia din 30 martie a Dabiq - revista de propagandă a grupării Statul Islamic - sunt laudaţi doi copii care “au executat spioni şi necredincioşi”. De asemenea, a apărut un text despre “leii de mâine”, ilustrat cu fotografii care înfăţisează copii care împuşcă doi prizonieri acuzaţi de a fi “agenţi străini”. În fapt, este vorba despre ceea ce Statul islamic numeşte - cu referire la militanţii copii - „puii de leu ai califatului”.  Folosirea copiilor pentru execuţiile Statului Islamic “a şocat presa occidentală şi arabă”
. 

Dabiq a exploatat aceste reacţii, sugerând că militanţii Statului Islamic au ales, deliberat, să filmeze „copii-călăi“ pentru a semăna groază printre occidentali. „După cum ne-am aşteptat, infidelii s-au răzvrătit la folosirea copiilor-soldat de către califat“
. Folosirea copiilor pentru execuţii este justificată ca fiind parte a interpretării islamului şi a istoriei lui de către Statului Islamic. „Aceasta este Sunnah a mesagerului lui Allah, care le permite celor capabil dintre tinerii Sahabah” - însoţitorii profetului Mohamed - “să participe la bătăliile sale împotriva mushrikin-ilor“. „Statul Islamic şi-a luat responsabilitatea de a îndeplini datoria Ummah”, comunitatea totală a musulmanilor, “faţă de noua generaţie pentru a o pregăti să se confrunte cu cruciaţii şi aliaţii lor, în apărarea islamului. Statul Islamic a înfiinţat institute pentru ca aceşti pui de lei să fie antrenaţi şi să deprindă abilităţi militare“
.

În revista Dabiq, musulmanilor occidentali li se solicită să călătorească în Siria şi Irak pentru a se alătura Statului Islamic. În plus, sunt prezentate fotografii ale comorilor antice din muzeul din Mosul. Distrugerea lor „a cauzat proteste ale duşmanilor Statului islamic“, precizează publicaţia. Dar, prezentarea obiectelor într-un muzeu „se opune dorinţelor lui Allah şi ale mesagerului său şi serveşte doar o propagandă naţionalistă“
 - motiv pentru care trebuie distruse.

„Statul Islamic reprezintă principalul duşman al Rusiei, nu SUA”
Cel mai mare dușman al Rusiei este reprezentat de gruparea jihadistă Statul Islamic, nicidecum de Statele Unite ale Americii, a declarat ministrul rus de Externe, Serghei Lavrov, în pofida relațiilor tensionate dintre Washington și Moscova pe fondul crizei ucrainene. „Eu cred că Statul Islamic este cel mai mare duşman al nostru la ora actuală”, a afirmat Serghei Lavrov, întrebat care este principala amenințare pentru Rusia - NATO, SUA, China sau Statul Islamic.
 Șeful diplomației ruse a explicat această amenințare prin faptul că „sute de ruşi, sute de europeni şi sute de americani luptă pentru Statul Islamic”. „Ei sunt deja pe cale să se întoarcă acasă. Revin pentru a se odihni după ce au luptat şi pot întreprinde acţiuni negative”. Serghei Lavrov a subliniat că divergențele dintre Rusia și SUA „sunt probleme între state ce vizează ordinea mondială şi ele trebuie rezolvate prin negocieri”. 
Referitor la China, ministrul rus de Externe a afirmat că nu vede nici o amenințare dinspre această țară. Singura amenințare pentru Rusia dinspre Est este sistemul global de apărare antirachetă al SUA, a afirmat Serghei Lavrov.  „Nu văd nici o ameninţare din partea Chinei. În general, dinspre Est văd o singură ameninţare: apărarea antirachetă, sistemul global al SUA, care este creat atât pe teritoriul Statelor Unite, cât şi pe cel european”
. 
Președintele american, Barack Obama, a făcut apel la Iran să contribuie la realizarea unui acord politic între facțiunile din Yemen. Iranul, putere șiită rivală cu Arabia Saudită sunită, este acuzat de SUA că îi înarmează pe rebelii houthi. Teheranul dezminte, dând asigurări că a furnizat doar ajutor umanitar. 
 ''Le-am indicat iranienilor că ar trebui să contribuie la o soluţie, nu să fie parte a problemei'' a declarat Obama. ''Speranţa mea este că vom ajunge să calmăm situaţia în Yemen'' a adăugat, subliniind ''suferinţele''  populaţiei. ''Trebuie să reunim părţile în jurul mesei şi să găsim un acord politic''
. 
Creştinii, masacraţi de teroriştii islamişti

Teroriştii din gruparea Al-Shabaab - afiliată Al-Qaida, activă în Somalia şi Kenya - au ucis sute de tineri în timpul unui atac desfăşurat la Universitatea din Garissa, în nordul Kenyei. “Bilanţul atacului terorist a fost de 147 de morţi. De asemenea, 80 de studenţi au fost răniţi”. Cel puţin patru terorişti au murit în schimbul de focuri cu forţele de ordine. “Teroriştii luaseră ostatici 815 studenţi - cel puţin 500 fiind eliberaţi de forţele de ordine”
. Organizaţia  Al-Shabaab a ameninţat că va comite noi atacuri cât timp Kenya va participa la operaţiunile militare din Somalia împotriva respectivei mişcari sunnite. Kenya participă la operaţiunile din Somalia ale Uniunii Africane, mobilizând 20.000 de militari pentru a ajuta guvernul de la Mogadishu în lupta împotriva insurgenţilor din Al-Shabaab.

Zeci de studenţi au fost executaţi sumar după ce le-au spus teroriştilor că erau creştini. Atacatorii le-au permis studenţilor musulmani să plece din campus, înainte de a începe execuţia creştinilor. Mărturiile supravieţuitorilor sunt revelante. S-a auzit zgomotul mitralierelor foarte aproape de căminul femeilor din campus. "Am sărit din pat şi am luat-o la fugă. Nu ştiam încotro să alergăm, pentru că gloanţele zburau în toate părţile. Însă, am avut noroc, pentru că atacatorii ţinteau clădirea bărbaţilor, aşa că am reuşit să fugim"
 a declarat o supravieţuitoare. O altă studentă s-a ascuns într-un dulap şi s-a acoperit cu haine. Terorizată, nu a ieşit din ascunzătoare timp de două zile, “crezând că echipele de salvare erau, de fapt, militanţi Al-Shabaab”
. Una dintre colegele sale s-a ascuns tot într-un dulap alături de alte studente, însă au fost descoperite de atacatori. Aceştia le-au dus într-o altă cameră “unde au început să ucidă studenţii bărbaţi şi să predice despre păcatul de a ucide femei”. Până la urmă “au început să împuşte pe toată lumea”. Studenta a supravieţuit “ungându-se pe faţă cu sângele unui coleg împuşcat şi prefăcându-se moartă”
.

 Un student supravieţuitor a descris carnagiul în care orice creştin identificat era ucis pe loc. "Am auzit focurile de armă, m-am dat jos din pat şi m-am ascuns în dulapul de haine. Atacatorii au năvălit în cămin şi au întrebat dacă acolo se află şi kafirs - adică, necredincioşi. Fetele din căminul vecin au început să ţipe şi să alerge în stânga şi-n dreapta. În confuzia asta am reuşit să scap. A fost groaznic. N-am fost atât de speriat în viaţa mea"
.

Autorităţile de la Nairobi au lansat un atac armat asupra poziţiilor organizaţiei islamiste sunite Al-Shabab, ca replică la atentatul comis la Universitatea din Garissa. Purtătorul de cuvânt al armatei keniene, David Obonyo, a declarat că “avioane militare au bombardat poziţii ale extremiştilor din Somalia”. Avioanele au ţintit taberele acestora din regiunea Gedo, folosită de terorişti pentru a trece graniţa în Kenya. Preşedintele Uhuru Kenyatta a precizat că va răspunde atacului "în cel mai sever mod cu putinţă"
. 
Statulul Islamic a dat publicităţii o înregistrare video care prezintă uciderea a două grupuri de creștini etiopieni de către jihadiști, în Libia. Înregistrarea video de 29 de minute, publicată pe site-urile jihadiste, prezintă un grup de 12 bărbați, îmbrăcaţi în portocaliul, care sunt decapitați pe o plajă și un alt grup de 16 bărbați, îmbrăcați în negru, în timp ce erau împușcați, de la mică distanţă, într-o zonă pustie. Victimele sunt prezentate drept membri „ai bisericii etiopiene inamice” şi „cruciaţi”
. Anterior, în luna februarie, Statul Islamic a difuzat o altă înregistrare video cu decapitarea a 21 de bărbați, majoritatea egipteni de confesiune coptă, pe o plajă, într-o cadru asemănător celui din mai recenta înregistrare. 
Un bărbat îmbrăcat în negru vorbește în limba engleză, în timp ce ceilalți călăi, îmbrăcați în uniforme militare - câte unul în spatele fiecărui prizonier - sunt tăcuți. Toți poartă măști. Imaginile cu execuțiile încheie înregistrarea video. Anterior, apar în imagini bărbați prezentați drept creștini sirieni care afirmă că jihadiștii le-au oferit posibilitatea de a converti la islam sau de a plăti o sumă de bani - ei alegând să plătească suma solicitată. 
Etiopia a confirmat că bărbaţii creștini executaţi în Libia sunt cetățeni etiopieni. ''Guvernul etiopian este profund îndurerat de actul barbar comis împotriva cetăţenilor noştri nevinovaţi''
 se afirmă într-un comunicat. Potrivit Reuters, nu e cunoscut numărul combatanților jihadiști din Libia. Forțele de securitate din Egipt estimează că mii de militanți care împărtășesc ideologia Statului Islamic s-au mutat din Peninsula Sinai în Libia după ce armata egipteană l-a înlăturat de la putere, în 2013, pe Mohamed Morsi, provenit din rândurile Frăţiei Musulmane.  
Al-Azhar, prestigioasa moschee-universitate a islamului sunit, de la Cairo, a calificat actul drept "crimă odioasă comisă de gruparea teroristă Daesh" - folosind acronimul arab pentru Statul Islamic. „Acţiunile Daesh şi organizaţiilor similare nu au nimic comun cu o religie, lege sau tradiţie umană". Serviciile președintelui egiptean Abdel Fatah al-Sissi au condamnat uciderea creștinilor și au cerut un efort internaţional pentru a rezolva conflictul din Libia. 
Statul Islamic, la periferia Damascului

Combatanţii Statului Islamic au ocupat o parte a unei tabere de refugiaţi palestinieni, la periferia Damascului. "Organizaţia teroristă Statul Islamic a preluat controlul asupra unei părţi a taberei de refugiaţi Yarmuk"
 a declarat Rami Abdel-Rahman, preşedintele organizaţiei Observatorul Sirian pentru Drepturile Omului. Este cel mai important atac de lângă capitala siriană. Statul Islamic nu a comunicat oficial preluarea taberei Yarmouk - care a presupus confruntări între tupele armate și palestinienii din tabară. În urma atacului, ONU a lansat un apel pentru sprijinirea copiilor din tabără, expuși unui risc crescut. Responsabilii ONU au cerut încetarea imediată a luptelor pentru a putea acorda ajutor și asistență medicală civililor “prinşi în conflictul din tabăra Yarmouk”. 
Îngrijorarea față de cucerirea de noi teritorii de către Statul Islamic este legitimă, întrucât gruparea teroristă a preluat controlul unor teritorii importante din estul Siriei, nordul și vestul Irakului. Conflictul sirian a intrat în cel de al cincilea an, bilanțul provizoriu al victimelor depăşind 200.000 de persoane. 

Războiul împotriva terorismului - peste un milion de victime

Războiul împotriva terorismului, lansat după atentatele din 11 septembrie 2001, a avut ca urmare moartea a cel puţin 1,3 milioane de persoane în Irak, Afganistan şi Pakistan, se precizează într-un raport. Documentul de 101 pagini, intitulat “Body Count: Casualty Figures after 10 years of the ‘War on Terror’“, a fost publicat de Asociaţia Internaţională a Medicilor pentru Prevenirea Războiului Nuclear, Physicians for Social Responsibility şi Physicians for Global Survival. 

Raportul, bazat pe surse diverse - inclusiv, guvernamentale - precizează ca bilantul de 1,3 milioane de morti este ”o prima estimare”
 şi cuprinde victimele din alte ţări aflate în conflict, precum Yemen, Somalia, Libia şi Siria. Potrivit autorilor raportului, cei mai mulţi morţi s-au înregistrat ăn Irak. Urmează Afganistanul, cu 220.000 de morţi şi Pakistanul, cu 80.000 de victime.

GRECIA ŞI CIPRU OSCILEAZĂ ÎNTRE BRUXELLES ŞI MOSCOVA

Criza din Grecia, subiect central al summit-ului UE
Summitul UE din 19-20 martie 2015 a reunit la Bruxelles șefii de stat și de guvern din Uniunea Europeană, pe agenda oficială a dezbaterilor figurând  problemele energiei, creșterii economice, locurilor de muncă și relațiilor externe. Subiectele cele mai sensibil au fost situația Greciei şi intensificarea propagandei ruseşti. 
Potrivit EurActiv, documentul care conţine concluziile Consiliului European conține trei puncte principale: Uniunea Energetică, Creștere Economică și Locuri de Muncă și Relații externe. Referitor la Uniunea Energetică, documentul menţionează preocuparea Consiliului European pentru continuarea eforturilor de accelerare a proiectelor de infrastructură pentru electricitate și gaz, de implementare a legislației energetice existente, de creșetere a securității eneregtice și de creștere a transparenței pe piața de gaz.  La cel de-al doilea punct, documentul menționează Tratatul Trans-Antlantic (TTIP) și notează nevoia de îmbunătățire a eforturilor Comisiei Europene și a statelor membre de a comunica beneficiile acestei înțelegeri. Legat de ultimul punct, documentul face referire atât la Parteneriatul Estic cât și la sitiuația din Ucraina. Se subliniază necesitatea combaterii campaniilor de dezinformare conduse de Rusia, incluzând o invitație pentru Înaltul Reprezentant pentru Afaceri Externe și Politica de securitate de dezvoltare în parteneriat cu statele membre și instituțiile europene a unui plan de comunicare strategică în vederea susținerii libertății media.
Premierul elen Alexis Tsipras a ridicat, în cadrul summit-ului, problema lichidităților. Demersul fusese anunţat, anterior, de Gabriel Sakellaridis,  purtătorul de cuvânt al Guvernului de la Atena. „Urmărim să clarificăm acordul din 20 februarie cu Eurogrup şi modul în care acest acord va fi însoţit de furnizarea de lichidităţi pentru economia Greciei”
. Capacitatea de finanțare a Greciei este limitată înrucât nu poate împrumuta de pe piețele de termen lung și mediu, iar achitarea unei tranșe de împrumut în valoare de peste șapte miliarde de euro din partea creditorilor săi depinde de aplicarea reformelor de către guvern. 
Şeful Eurogrup, Jeroen Dijsselbloem, a sugerat că există posibilitatea impunerii unor restricții asupra mișcărilor de capital pentru a preveni ieșirea Greciei din zona euro. Jeroen Dijsselbloem a precizat că experiența Ciprului din 2013 a arătat că închiderea temporară a băncilor și impunerea unor restricții asupra mișcărilor de capital ar putea stabiliza sistemul financiar elen și ar permite țării să rămână în zona euro. „S-a analizat ce s-ar putea întâmpla dacă o ţară se confruntă cu probleme majore, care nu înseamnă neapărat ieşirea din zona euro. Pentru Cipru a trebuit să adoptăm măsuri radicale, băncile au fost închise o perioadă iar fluxurile de capital din interiorul şi din exteriorul ţării au fost posibile doar în anumite condiţii, dar ne putem gândi la toate tipurile de scenarii”. În replică, purtătorul de cuvânt al guvernului elen a apeciat că şeful Eurgrup îşi depăşeşte atribuţiile. „Ar fi în beneficiul tuturor ca domnul Dijsselbloem să-şi respecte rolul instituţional din zona euro. Nu înţelegem motivele care l-au determinat să facă astfel de declaraţii care nu sunt compatibile cu rolul cu care a fost investit. Toate celelalte sunt scenarii fanteziste. Nu mai este nevoie să spunem că Grecia nu va fi şantajată”
. 

Situaţia Greciei este gravă. Guvernul a vândut obligaţiuni de stat în valoare de 1,3 milioane euro - aceasta fiind unica posibilitate de a împrumuta bani de pe piața de capital. Iar guvernul trebuie să plătească pe perioada acestor trei luni o dobândă de 2,7%. În pofida crizei acute, a veniturilor deficitare din impozite și a stagnării economice, Parlamentul grec a adiptat un proiect menit să combată sărăcia, în valoare de 200 de milioane de euro, prin care persoanele cu probleme vor primi bonuri alimentare și curent electric gratuit. Nu au existat consultări prealabile cu creditorii din Eurogrup, ceea ce încalcă înțelegerile programului de ajutor financiar, generând tensiuni. Pe de altă parte, Alexis Tsipras a subliniat că va continua să susţină acest demers.  ”Nu vom da înapoi de la a ne onora promisiunile şi a oferi oamenilor minimul necesar pentru a supravieţui”. La Bruxelles se ia din ce în ce mai serios în calcul un eventual Grexit. Potrivit Die Welt, Comisarul european pentru finanțe, Pierre Moscovici, nu mai exclude o astfel de posibilă evoluţie. Legat de acest subiect, analiştii afirmă că ieşirea Greciei din zona euro ar putea fi, de fapt, singura soluţie. "Cu o economie fără un viitor bun pe termen scurt, cu un guvern care rămâne rapid fără bani şi cu o bursă în declin, care a pierdut 4,68% în ultimele două luni, Grecia pare că rămâne fără timp şi fără opţiuni, iar ieşirea sa din zona euro ar putea rămâne singura cale"
. 
În luna februarie, Eurogrup a decis să prelungească cu patru luni planul de ajutor financiar pentru Grecia, în anumite condiții. Comisia Europeană a confirmat că autoritățile de la Atena au transmis lista propunerilor de reformă necesare pentru a obține această extindere. Lista include măsuri de combatere a corupției, a evaziunii fiscale şi a a contrabandei. De asemenea, autoritățile de la Atena vor să implementeze măsuri de reformare a pieței muncii și să acorde subvenții pentru plata utilităților și pentru achiziționarea alimentelor. Datoria Greciei se ridică la 315 miliarde euro, echivalând cu 176% din PIB.   
Acordul Eurogrup a fost obţinut foarte greu. Grecii şi creditorii nu se pot pune de acord asupra motivului pentru care criza financiară a măcinat statul elen în ultimii patru ani. Pe de o parte, Berlinul susţine că situaţia este cauzată de sistemul fiscal deficitar. Pe de altă parte, Atena consideră că măsurile de austeritate impuse de troika au cauzat dezastrul economic şi social. Grecia acuză Uniunea Europeană că foloseşte „un tratament sângeros şi inutil” asupra sa,” ca în Evul Mediu”
. Până în vară, părţile trebuie să ajungă la un numitor comun şi să se aplicare măsurile economice necesare pentru deblocarea finanţării. În fapt, trebuie conceput un nou program, care să urmeze celui în vigoare, pentru care s-a obţinut extensia de patru luni. Scopul acestuia este revenirea Greciei pe pieţele financiare. Cea mai mare victorie a Greciei, până în prezent, a fost înlocuirea măsurilor FMI cu unele proprii. 

BCE şi UE, reticente în a oferi noi concesii Atenei 

Compromisul la care s-a ajuns în februarie a stârnit dispute aprinse legate de măsurile pe care trebuie sa le adopte Grecia pentru a-şi atinge ţintele fiscale şi bugetare. „Nici până acum nu s-a ajuns la o înţelegere finală”
. Pe de o parte, grecii cer o flexibilitate mai mare a măsurilor, scopul fiind revitalizarea economiei, care are multe probleme: inflaţie, şomaj foarte ridicat, inegalitate socială, revolte populare. De asemenea, ei cer Băncii Centrale Europene şi celorlalte state europene să le furnizeze banii necesari până când se va ajunge la o înţelegere pe termen lung. Pe de altă parte, BCE şi UE sunt reticente în a oferi noi concesii Atenei, temându-se că vor crea un precedent, determinând alte state europene să aibă cereri similare în viitor.

Banca Centrală Europeană a venit, totuşi, în întâmpinarea Greciei crescând plafonul pentru fondurile acordate băncilor elene. Dar, BCE a sugerat că nu va mai sprijini Grecia dacă nu-şi îndeplineşte obligaţiile şi daca nu se ajunge la un acord final asupra măsurilor care trebuie implementate de Atena. Mai mult, BCE se teme că, dacă va oferi mai mulţi bani băncilor elene, acestea vor finanţa guvernul prin achiziţia de obligaţiuni suverane, ceea ce ar echivala cu încalcarea tratatele UE care împiedică BCE să finanţeze guvernele în mod direct.

Din punct de vedere politic, negocierile au devenit tot mai complicate. „Există voci din zona euro care susţin că Grecia nu merită osteneala, având în vedere că pretenţiile sale sunt costisitoare. Se înregistrează o frustrare tot mai mare în rîndul statelor din zona euro, care încep să-şi piardă răbdarea cu Grecia.”
. Politicienii germani critică atât atitudinea grecilor cât şi modul în care BCE şi zona euro conduc negocierile cu Atena, solicitând decizii ferme. Potrivit unui sondaj realizat de ZDF în martie, 52% dintre nemţi nu mai vor Grecia în zona euro. Procentajul a crescut semnificativ într-un timp scurt, ţinând cont de faptul că, în luna februarie, 41% dintre nemţi se pronunţau în acest sens. 
În timp ce negocierile privitoare la programul de asistenţă financiară continua, Grecia se confruntă cu o puternică deteriorare economică. Din 2007 până în prezent, Produsul Intern Brut a scăzut cu 25% iar ţara se află într-o spirală deflaţionistă. Mai mult, rata şomajului a crescut în ultimul trimestru al anului trecut la 26,1% - de la 25,5% în perioada iulie-septembrie 2014. Peste 51% din tineri nu au un loc de muncă stabil. 

George Sörös a avertizat că există o probabilitate de 50% ca Grecia să părăsească zona euro. "E un joc în care pierde toată lumea, iar cel mai bun lucru care se poate întâmpla este ca elenii să se descurce cum pot. De mult timp, Grecia reprezintă o problemă care a fost gestionată deficitar de amândouă părţile". Negocierile între guvernul de la Atena şi creditorii internaţionali nu ajuta finanţele şi economia Greciei, pe cale de consecinţă există posibilitatea ca discuţiile să conducă la ieşire din zona euro. "Poţi să continui să o împingi înapoi la infinit", prin plata dobânzilor fără ştergerea datoriei, însă "nu va exista nici un surplus, întrucât economia Greciei se scufundă". "În acest moment, ne aflăm la o bifurcaţie de drumuri şi cred că amândouă variantele sunt posibile"
 a apreciat George Sörös, cu referire la salvarea Greciei de la faliment şi ieşirea din zona euro.
Bank of America Merrill Lynch: trei scenarii pentru greci
Grecia a promis ca le va prezenta creditorilor internaţionali o listă cu reforme, în speranţa că va fi deblocată o nouă tranşă de bani. Dacă reformele propuse de Atena nu vor fi acceptate de celelalte state din zona euro, Grecia va rămâne fără bani. „În aceste condiţii, există trei scenarii pentru eleni”
, potrivit Bank of America Merrill Lynch. 
Scenariul optim este cel în care Atena asumă angajamentul de a implementa reformele şi rămâne în uniunea monetară. „Apoi va avea parte de o creştere economică surprinzătoare şi va obţine din nou acces pe pieţele financiare”
.
O altă posibilitate constă în încercarea Greciei de a se menţine la suprafaţă. Acest lucru presupune să accepte „implementarea unei părţi din reforme, pentru a le face pe plac europenilor, pentru a menţine ţara în uniunea monetară şi pentru a primi destui bani ca să supravieţuiască”
. Potrivit Bank of America Merrill Lynch, acest scenariu nu este, însă, sustenabil.

Al treilea scenariu este cel în care Grecia şi Uniunea Europeană nu reuşesc să ajungă la un acord. În acest caz, „sistemul bancar elen se va prăbuşi, iar ţara va ieşi din zona euro”
.

Banca centrală a Greciei colectează donaţii 

Grecia a adoptat o măsură inedită pentru a procura, fie şi parţial, banii necesari. Mai exact, Banca centrală a Greciei colectează donaţii de la cei care acceptă să renunţe la economiile lor în acest scop. Banca centrală de la Atena a înfiinţat un cont special, deschis doritorilor începând cu data de 5 martie. Sunt acceptate "depozite voluntare care vor fi folosite exclusiv pentru rambursarea datoriei publice a Greciei"
.

Premierul Alexis Tsipras a precizat că Grecia are o problemă cu lichidităţile. Ministrul elen al Economiei, George Stathakis, a menţionat că, în caz de urgenţă, pot fi folosiţi 3-4 milioane de euro din rezervele Băncii centrale. 
Tsipras, scrisoare către Merkel: ”Restricţiile şi întârzierea unei noi tranşe de bani fac imposibilă achitarea datoriei” 

Alexis Tsipras a avertizat, într-o scrisoare transmisă Angelei Merkel în 15 martie, că Greciei îi va fi "imposibil" să returneze sumele datorate dacă UE nu-i va acorda asistenţă financiară pe termen scurt. Alexis Tsipras a precizat că guvernul de la Atena se va vedea pus în situaţia de a alege între achitarea tranşelor din împrumutul luat în 2010 de la creditorii internaţionali şi continuarea cheltuielilor sociale. 
Premierul grec a acuzat, pe de o parte, Banca Centrală Europeană de limitarea capacităţii Greciei de a emite obligaţiuni pe termen scurt şi, pe de altă parte, autorităţile care supraveghează programul de bailout stabilit cu cinci ani în urmă pentru refuzul de a acorda ultima tranşă din împrumutul de 240 de miliarde  euro. "Întrucât Grecia nu are acces pe pieţele financiare şi având în vedere creşterile în decursul primăverii şi verii a obligaţiilor pe care le avem pentru plata datoriei (...) trebuie să fie clar că restricţiile speciale ale BCE, combinate cu întârzieri ale acordării unor noi tranşe din pachetul de bailout fac imposibilă pentru orice guvern achitarea datoriei"
.

Îngrijorările privind incapacitatea guvernului elen de a plăti salariile şi pensiile precum şi posibilitatea ca Grecia să rămână fără lichidităţi au crescut în lipsa unui acord definitiv între guvernul de la Atena şi creditorii externi. "Prin această scrisoare, vă indemn să nu permiteţi ca o problemă mica de flux de capital şi o anume inerţie instituţională să se transforme într-o problemă mare pentru Grecia şi pentru Europa" i-a transmis premierul elen, Alexis Tsipras, cancelarului german, Angela Merkel.

Întâlnire Merkel-Tsipras, la Berlin, fără rezultate concrete
Cancelarul german, Angela Merkel şi premierul elen, Alexis Tsipras s-au întâlnit la Berlin în 23 martie. Potrivit unui comunicat difuzat anterior de Executivul de la Atena, discuţiile s-ar axa pe "relaţiile bilaterale şi marile teme europene". Însă, „pe agenda extinsă” - o sesiune dublă de lucru, incluzând o cină - „pot fi abordate şi problemele urgente de lichiditate ale Greciei şi negocierile cu instituţiile internaţionale”
.

Alexis Tsipras precizase că nu merge la această întâlnire "'presat' de negocieri, dar pentru ca părţile „să discute despre problemele menţionate", subliniind că "nu este momentul pentru festivităţi, ci doar pentru muncă, muncă dură". Potrivit premierului elen, Premierul elen, guvernul de la Atena negociază, "dar şi guvernează în acelaşi timp". "Discutăm în timp ce legiferăm", a afirmat, făcând aluzie la legile aprobate de Parlament. Referitor la reforme, Alexis Tsipras a menţionat ca „unele au fost demarate” în încercarea de a "readuce ţara la normalitate şi de a recupera anii pierduţi". "Avem oportunitatea de a promova schimbările pe care guvernele anterioare nu le-au făcut, fie pentru că făcusera compromisuri cu anumite interese, fie pentru că nu aveau sprijinul popular"
. 

După întâlnirea care a durat peste o oră, nu a fost clar dacă Angela Merkel şi Alexis Tsipras au identificat o soluţie pentru armonizarea viziunilor diferite legate de pachetul de reforme. Purtătorul de cuvânt al Executivului de la Atena, Gabriel Sakellaridis, a precizat că Grecia le va prezenta partenerilor din zona euro un pachet de reforme. Gabriel Sakellaridis a menţionat că acesta „nu va conţine măsuri de austeritate, fiind vorba despre schimbări structurale”. A adăugat că Angela Merkel şi Alexis Tsipras „au discutat, în mare, despre ele, dar nu au intrat în prea multe detalii” însă, în mod sigur, „pot fi gasite puncte comune"
.  

În cadrul conferinţei de presă organizată după întâlnire, Angela Merkel a afirmat că, desi are cea mai importantă economie din Uniunea Europeană, Germania îşi priveşte toţi partenerii din Europa ca fiind egalii săi, incluzând Grecia. "Cu toate că Germania are 80 de milioane de locuitori şi suntem cea mai mare economie a Uniunii Europene, această Europă este construită pe principiul că fiecare ţară are o importanţă egală"
 a precizat german. 
La rândul său, Alexis Tsipras a insistat asupra faptului că grecii şi germanii trebuie să evite stereotipurile în abordarea reciprocă. În acest sens, a condamnat „portretizarea nazistă” făcuta Angelei Merkel în Grecia, calificand-o drept "injustă", şi a subliniat că "Germania democratică de astăzi nu are nimic în comun cu cel de al Treilea Reich". "Grecii nu sunt leneşi şi germanii nu sunt responsabili pentru tot ce e rau în Grecia. Trebuie să muncim din greu pentru a depăşi aceste stereotipuri" a afirmat premierul elen. Referitor la reforme, Alexis Tsipras - un adversar al politicilor de austeritate - a precizat că în Grecia vor exista  "reforme structurale cuprinzătoare", cu menţiunea că, în acelaşi timp "este nevoie de un nou mix de politici"
 menit să diminueze problemele economice şi sociale rezultate în urma vechilor programe de reforme, precum şomajul ridicat şi contracţia economiei.  
Atena cere restituirea unei sume solicitată incorect de EFSF
În luna februarie, guvernul de la Atena a returnat 1,2 miliarde de euro la Fondul de salvare al Uniunii Europene, destinat recapitalizării băncilor elene. În ultima decadă a lunii martie, a constatat că retunarea sumei a fost o greşeală şi a solicitat bani înapoi. "Preşedintele grupului miniştrilor de Finanţe din zona euro a cerut Fondului European de Stabilitate Financiară să facă o analiză pe această temă"
 a precizat  purtătorul de cuvânt al EFSF.

Actualul guvern de la Atena a fost obligat, în februarie, să returneze fonduri neutilizate în valoare de 10,9 miliarde de euro din mecanismul de finanţare al Uniunii Europene creat pentru recapitalizarea băncilor elene. Ulterior, oficialii eleni au realizat că fostul Executiv a folosit 1,2 miliarde de euro pentru recapitalizarea băncilor din Fondul Elen de Stabilitate, nicidecum din Fondul European de Stabilitate Financiară şi a solicitat restituirea banilor respectivi. „Suma, deşi relativ mică, ar veni în ajutor grecilor, care au grave probleme de lichiditate”
. 

Ratingul Greciei, retrogradat de Moody's

Agenţia Moody's a retrogradat ratingul Greciei din cauza incertitudinii asupra unui acord cu creditorii, care ar permite ţării să facă faţă obligaţiilor presupuse de datorie. Actualul nivel este Caa2 - şi mai mic în categoria de obligaţiuni prezentând un risc de credit foarte puternic. Totuşi, nivelul este, încă, superior celui celui corespunzător unei situaţii de default.

Decizie a fost luată în urma unei examinări care a demarat în luna februarie. După accederea Syriza la putere, negocierile între Grecia şi Fondul Monetar Internaţional, Banca Centrală Europeană şi Uniunea Europeană asupra unui program de reforme “s-au împotmolit”. Moody's a invocat "riscul mare din cauza incertitudinii privind ajungerea la un acord între guvernul elen şi creditorii săi oficiali, la timp, pentru a face faţă rambursării datoriei". Agenţia Moody's a invocat, de asemenea, riscurile care s-ar înregistra în urma perspectivelor financiare ale Greciei din cauza "slăbirii economiei şi mediului politic naţional fragil"
. 

 Alexis Tsipras: „Nu vom semna o capitulare fără condiţii”
Premierul elen a afirmat că încearcă să ajungă la "un compromis cinstit" cu creditorii ţării, fără a fi dispus „la orice concesie”. Alexis Tsipras a reiterat faptul că este necesară renegocierea datoriei Greciei. "Căutăm un compromis cinstit cu partenerii noştri. Dar, nu trebuie aşteptat să semnăm o capitulare fără condiţii. Pentru asta, suntem atacaţi fără milă, dar este şi motivul pentru care societatea ne sprijină. "Este timpul ca bogaţii să-şi plătescă dările şi să încetăm jecmănirea clasei medii şi a salariaţilor”"
 a declarat Alexis Tsipras în faţa Parlamentului.

Şeful guvernului de la Atena a precizat că a înaintat instituţiilor creditoare o listă de reforme "reale" care vor transforma Grecia într-o ţară "modernă". Printre acestea se numără lupta împotriva contrabandei cu ţigări şi benzină, a fraudelor legate de TVA şi verificarea conturilor bancare din străinătate. De asemenea, a subliniat că se impune renegocierea datoriei publice a Greciei - altfel "achitarea acesteia va fi imposibilă". Discuţiile cu Uniunea Europeană şi cu Fondul Monetar Internaţional "se vor iniţia în timp util pentru a se ajunge, în iunie, la un nou contract de dezvoltare"
 pentru ţară.

Premierul grec le-a cerut partidelor de opoziţie să sprijine politica guvernului "pentru a pune capăt austerităţii" şi a criticat vehement bilanţul Cabinetului precedent, condus de Antonis Samaras, subliniind că predecesorii săi „au lăsat ţara pe fundul prăpastiei". În replica, Antonis Samaras a criticat opţiunile actualului guvern, pe care l-a acuzat că duce ţara "spre haos". 

Fostul preşedinte al Comisiei Europene, Jose Manuel Barroso, a afirmat că solicitările Greciei sunt "complet inacceptabile pentru alte state membre", iar „propunerea de a şterge datoria cu buretele nu este viabilă pentru partenerii săi". Jose Manuel Barroso a lansat un apel către liderii de la Atena, îndemnându-i să asume problemele financiare şi să implementeze reforme structurale. "Nici Germania, nici alte state UE nu sunt de vină pentru dificultăţile cu care se confruntă elenii". "Grecia e ţinuta pe loc de deciziile politice greşite"
. 

Atena priveşte către Moscova
Germania nu a fost de acord cu o nouă tranşă de împrumut pentru Atena.  Oficialii de la Berlin au precizat că vor „să vadă mai întâi” o lista detaliata cu reforme, dar şi acţiuni în acest sens. "Problema este dacă Grecia poate şi vrea să îndeplinească aşteptările pe care toţi le avem. Pot exista variaţii ale măsurilor prezentate de guvernul elen, dar, în final, măsurile trebuie completate"
 a declarat cancelarul german, Angela Merkel.

Partenerii europeni ai Greciei au sugerat semnarea unui nou acord de asistenţă financiară pentru Atena, înainte de eliberarea unei noi tranşe de împrumut. Demersul ar presupune creşterea datoriei externe a Greciei cu câteva zeci de miliarde de euro şi o nouă povară fiscală adaugată celei deja existente, situaţie pe care oficialii de la Atena o resping cu fermitate. 

Guvernul condus de Alexis Tsipras le-a propus creditorilor externi ai Greciei un pachet de 18 reforme. Instituţiile europene au avertizat că anumite măsuri de austeritate sunt absolut necesare pentru a evita intrarea Greciei în faliment. Problema este că Atena ar putea rămâne fără bani. În aceste condiţii, „e posibil ca Tsipras să se întoarcă spre Rusia pentru a cere ajutor”
.
La sfârşitul lunii martie, ministrul elen pentru Reformă Industrială, Panagiotis Lafazanis, şi parlamentarul Thanasis Petrakos, din partea Syriza, s-au aflat într-o vizită oficială la Moscova. "Vizita e foarte importantă pentru Grecia. Încercăm să ne întărim relaţiile cu Rusia în privinţa sectorulio energetic şi, de aceea, sperăm să obţinem un avantaj semnificativ"
 a precizat Thanasis Petrakos. Oficialii eleni au ridicat şi problema derulării unor investiţii ruseşti în vederea exploatării resurselor energetice din zona litoralului grecesc.  Vizita oficialilor eleni a anticipat-o pe cea a premierului Alexis Tsipras.    

Potrivit The New York Times, "Rusia ar putea fi un cavaler călare pe un cal alb pentru Grecia, dacă Europa face un pas în spate". Conform opiniei lui Simon Tilford, director adjunct al Centrului pentru Reforme Europene din Londra, "Este o încercare de a pune mai multă presiune pe zona euro pentru a accepta condiţiile impuse de Grecia. Moscova poate asigura un împrumut de urgenţă pentru a strânge legăturile cu Grecia, dar nu este în poziţia de a-i împrumuta pe eleni cu suma de bani de care aceştia au nevoie"
. 
Vizita ministrului Panagiotis Lafazanis la Moscova s-a derulat în perioada în care reprezentanţii Comisiei Europene şi miniştrii de Finanţe din zona euro studiau noul program de măsuri propus de Grecia pentru deblocarea fondurilor de asistenţă financiară. Ministrul elen pentru Reformă Industrială „s-a aşezat la aceeaşi masă cu omologul său rus, Alexander Novak, şi cu preşedintele Gazprom, Alexei Miller, pentru a renegocia termenii contractului de furnizare a gazelor naturale către Grecia”
. De asemenea, au fost iniţiate discuţii legate de exceptarea Greciei de la embargoul impus de Moscova pentru produsele agroalimentare din Uniunea Europeană, în replică .la sancţiunile economice instituite de Occident împotriva Rusiei. 
Unii oficiali greci nu sunt de acord cu ajutorul financiar din partea Rusiei. Alţii au în vedere posibilitatea de a cere ajutor financiar Moscovei sau  Beijingului ca „un plan de rezervă al Greciei”. Ministrul rus de Externe, Serghei Lavrov, a precizat că Moscova este dispusă să împrumute Grecia dacă va primi o solicitare oficială în acest sens. Ideea a fost reiterată de ambasadorul Rusiei la Atena.

În luna februarie, Donald Tusk, preşedintele Consiliului European, îşi exprima speranţa că Grecia nu va deveni "oaia neagră" a Europei în privinţa politicii faţă de Moscova. Una dintre primele măsuri ale noului guvern de la Atena a constat în denunţarea sancţiunilor economice impuse Rusiei de Uniunea Europeana.

Panagiotis Lafazanis este doar unul dintre emisarii Greciei pentru căutarea unor noi împrumuturi. Astfel, vicepremierul Yiannis Dragasakis s-a întalnit la Beijing cu omologul său, Ma Kai, obţinând, pentru început, un acord formal privind consolidarea relaţiilor comerciale între cele două ţări. Un eventual sprijin din partea Chinei este condiţionat, însă, şi de privatizarea portului Pireu, acţiune blocată de accederea Syriza la guvernare. 

Impactul ieşirii Greciei din zona euro

Impactul economic şi financiar direct al unei ieşiri a Greciei din zona euro ar trebui să fie mic, dar exit-ul ar submina într-o anumită măsură rezistenţa pe termen lung a zonei euro şi ar putea provoca un şoc de încredere, perturbând pieţele obligaţiunilor de stat, consideră Moody's. Potrivit agenţiei de evaluare financiară, lipsa unui acord cu creditorii arată că probabilitatea unui default şi a ieşirii din zona euro este în creştere.

"Impactul unui exit al Greciei nu trebuie subestimat. Impactul direct ar putea fi limitat, având în vedere legăturile comerciale restrânse ale statului elen şi a expunerii scăzute a pieţelor financiare din alte ţări euro la Grecia. Dar exit-ul poate provoca, fără îndoială, un şoc de încredere şi să perturbe pieţele obligaţiunilor guvernamentale"
 a afirmat Alastair Wilson, director general pentru riscuri la nivel global la Moody's.

Raportul agenţiei precizează că nici guvernul şi nici populaţia din Grecia nu par să dorească ieşirea ţării din uniunea monetară. Autorităţile din zona euro sunt interesate, la rândul lor, să evite exit-ul Greciei, întrucât ar crea un precedent important.Totodată, intrarea în incapacitate de plată a Greciei nu înseamnă neapărat că Grecia va ieşi din zona euro, iar lanţul de evenimente care ar putea conduce la un exit este dificil de anticipat. "Ieşirea Greciei din zona euro ar oferi un exemplu de urmat în viitor. Faptul ar influenţa în mod inevitabil cursul reformelor viitoare şi programele de consolidare fiscală. Ar mări probabilitatea, chiar şi într-o mică măsură, ca şi alte state să intre în default şi să iasă din zona euro" a menţionat Alastair Wilson. 
Un pericol imediat ar fi un şoc al încrederii care să afecteze funcţionarea pieţelor de obligaţiuni guvernamentale din zona euro, dar riscul este mai mic decât în 2012, notează Moody's. În cazul unui astfel de şoc al încrederii, efectul negativ ar fi în mai ales pentru aşa-numitele ţări periferice din zona euro, cu un nivel ridicat al datoriilor şi cu probleme de consolidate a bugetelor.

Guvernul Alexis Tsipras caută fonduri pentru plata salariilor şi a pensiilor şi pentru plata unei rate de aproape 1 miliard de euro către FMI, scadentă în prima jumătate a lunii mai. Miniştrii de Finanţe din zona euro nu au ajuns la un acord pentru deblocarea ajutorului destinat Greciei, în lipsa unui plan complet de reforme din partea autorităţilor de la Atena. Alexis Tsipras a semnalat că ar putea consulta populaţia, prin referendum, privind aprobarea unui acord cu creditorii care nu ar respecta angajamentul din campanie, de a pune capăt austerităţii.

Cipru: un precedent periculos, creat în perioada crizei bancare
Uniunea Europeana a creat un precedent periculos, în perioada crizei bancare cipriote din 2013, prin decizia de a cere Ciprului sa taxeze toate depozitele - respectiv, 9,9% pentru depozitele de peste 100.000 de euro si 6,75% pentru cele mai mici. O asemenea taxă încalcă principiul potrivit căruia investitorii şi acţionarii ar trebui să suporte falimentul băncilor, nicidecum deponenţii. “Dacă o altă ţară europeană se va găsi în situaţia de a avea nevoie de un împrumut internaţional, clienţii băncilor din ţara respectivă s-ar putea speria şi ar putea efectua retrageri masive din depozite, pentru a nu risca aceeaşi soartă”
.

Impozitarea depozitelor a riscat să submineze credibilitatea Europei în faţa investitorilor. Asigurările oferite de liderii europeni, anume că măsura ar fi unică şi s-ar aplica doar la Cipru, nu au fost de natură să satisfacă pieţele. Astfel, fluxul de bani s-a îndreptat spre destinaţii mai sigure decât zona euro. De asemenea, ţările de la periferia zonei euro au avut de suferit, încrederea în acestea fiind uşor restabilită doar de promisiunile de sprijin din partea Băncii Centrale Europene.

Preţurile acţiunilor băncilor s-au prăbuşit pe bursele europene după anunţul privind taxarea depozitelor. Investitorii în băncile respective au cerut o primă de risc mai ridicată - determinând, astfel, creşterea costurilor de finanţare pentru instuţiile de creditare.
Activele bancare din Cipru erau de opt ori mai mari decât PIB-ul ţării, iar investitorii străini deţineau aproape jumătate din totalitatea depozitelor, evaluate la  70 de miliarde euro. Cea mai mare expunere au avut-o companiile şi oamenii de afaceri ruşi. Potrivit Agenţiei de evaluare financiară Moody's, depozitele companiilor ruse în Cipru se ridicau la 19 miliarde de euro. 
Agenţia de evaluare financiară Standard & Poor's a redus, în epocă, rating-ul Ciprului cu o treaptă, sub nivelul junk, din cauza crizei bancare. Astfel, rating-ul de ţară al Ciprului a fost coborât de la CCC plus la CCC, cu perspectivă negativă, în timp ce Uniunea Europeană îi solicita guvernului de la Nicosia să aprobe un plan de restructurare, în schimbul unui împrumut internaţional.
Parlamentul cipriot a respins condiţia impusă de Uniunea Europeană şi Fondul Monetar Imternaţional pentru acordarea împrumutului, prin care se cerea taxarea depozitelor bancare în vederea colectării unei sume de 5,8 miliarde de euro, dintr-un pachet total de salvare în valoare de 10 miliarde de euro. Planul a declanşat protestele populaţiei, “care a condamnat confiscarea nedreaptă a agoniselii lor de-o viaţă”. În acelaşi timp, politicienii au apreciat că o asemenea măsură “ar provoaca probleme ireparabile ţării, dat fiind statutul său de centru financiar”
. Parlamentarii au aprobat, însă, trei legi importante, prin care vor fi strânşi suficienţi bani “pentru a califica ţara pentru un pachet de salvare şi o vor ajuta să evite falimentul”
.

În total, au fost adoptate nouă legi. Una dintre acestea era esenţială în privinţa restructurării băncilor din Cipru “care au pierdut miliarde întrucât aveau credite greceşti neperformante”. O altă lege s-a referit “la restricţionarea tranzacţiilor financiare în momente de criză”, iar în baza alteia s-a instituit “un fond de solidaritate unde vor intra investiţiile şi contribuţiile”
. Au fost avute în vedere şi alte legi, necesare pentru strângerea cele 7,5 miliarde de dolari necesare Ciprului pentru a obţine ajutor internaţional. Printre acestea s-a numărat o lege de impunere a unei taxe de sub 1% asupra tuturor depozitelor bancare. 
Oligarhii ruşi deţin numeroase conturi bancare în Cipru
Mulţi oligarhi ruşi au bani depuşi în Cipru. Dacă si-ar fi retras sumele din conturi, problemele apărute în Cipru s-ar fi adânci. Criza din Cipru nu a fost de natură să afecteze puternic Rusia, “însă se ridică unele semne de întrebare în legătură cu influenţa Rusiei asupra politicienilor ciprioţi”
. Întreruperea fluxurilor de bani din Cipru din cauza oamenilor de afaceri ruşi ar fi avut ca efect scăderea sumelor colectate de statul cipriot, punând  ţara în faţa unor dificultăţi crescute. “Ruşii s-au orientat spre sistemul bancar cipriot din diferite considerente. Taxele mici, legislaţia permisivă (…) şi legăturile strânse cu Biserica ortodoxă din Cipru sunt elemente importante ale acestei legături existente între cele două ţări”
. Potrivit unor calcule, ruşii deţin, în Cipru, 19 miliarde de euro care nu se află în bănci. Analiştii au apreciat, însă, că suma este mult mai mare. Cipru si Rusia au încheiat acorduri în baza cărora se ofera avantaje cetăţenilor ruşi care îşi deschid conturi în băncile din Cipru. 
Ciprul şi Grecia sunt cele două ţări din Uniunea Europeana care au o relaţie specială cu Moscova. Executivul rus a fost deranjat de faptul că nu a fost consultat de guvernul de la Nicosia în legătură cu detaliile pachetului de salvare acordat de UE, mai ales în condiţiile impunerii unei taxări extraordinare a depozitelor, măsură ce ar afecta oligarhii ruşi care au bani în băncile din Cipru.

După investitorii britanici, ruşii ocupă locul al doilea în privinţa depozitelor din Cipru, estimate la un nivel de 20-40 miliarde de euro. Presa rusă a transmis  semnale de alarmă, menţionând că sistemele bancare ale Ciprului şi Rusiei "sunt siameze"
. Se pare, totuşi, că temerea nu este total fondată, pentru moment. Banca rusească VTB, deţinută de stat, ar putea fi afectată, ţinând cpnt de faptul că deţine o subsidiară în Cipru. “Însă, economia Rusiei (…) ar rezista chiar dacă s-ar pierde toate depozitele din Cipru, având în vedere că Moscova are rezerve în valoare de 530 miliarde de dolari”
.

Restricţiile asupra mişcărilor de capital, anulate în Cipru

Toate restricțiile impuse la transferarea banilor în afara Ciprului vor fi eliminate începând cu 6 aprilie 2015, a afirmat președintele Nicos Anastasiades, transmite Agerpres. Renunțarea la regimul impus mișcărilor de capital în schimbul pachetului de asistență financiară acordat de Uniunea Europeană, arată restabilirea deplină a încrederii în sectorul bancar cipriot, a subliniat șeful statului cipriot. De asemenea, Nicos Anastasiades a anunțat proiecte de dezvoltare de peste 300 milioane de euro menite să stimuleze creșterea economiei țării. De asemenea, suma de bani care poate fi scoasă în afara țării de persoanele fizice a fost majorată la 10.000 euro - 11.800 dolari -, față de 6.000 de euro, anterior.
În luna ianuarie, autoritățile de la Nicosia au renunțat la toate restricțiile impuse tranzacțiilor realizate de băncile străine. Astfel, s-a renunțat la impunerea unei limite la sumele de bani transferate în străinătate fără aprobarea prealabilă a Băncii Centrale a Ciprului, limită stabilită la două milioane de euro - 2,36 milioane de dolari. De asemenea, au fost ridicate restricțiile de capital impuse cetățenilor. Persoanele fizice pot transfera în afara țării până la 20.000 euro (23.600 dolari) pe lună, față de limita de 10.000 de euro stabilită anterior. 
Moscova, dispusă la concesii pentru Grecia, Cipru şi Ungaria

Guvernul rus ar putea lua decizia de a scoate Grecia, Cipru şi Ungaria de pe lista ţărilor care au interdiciţie de a exporta alimente în Rusia, a anunţat ministrul rus al Agriculturii, Nikolai Fiodorov. Interdicţia introdusă de Rusia cu privire la importul de alimente din ţările occidentale expiră în luna august. Interdicţia a vizat importuri în valoare de aproximativ 9 miliarde de dolari - fructe, legume, carne, peşte şi lactate din Uniunea Europeană. 

Măsura a fost adoptată în replică la sancţiunile impuse de Occident Rusiei, pentru implicarea în criza ucraineană. "Lista ţărilor a fost determinată prin ordin al preşedintelui rus şi, în acest context, guvernul poate avea propuneri în privinţa relaţiilor cu anumite ţări. Am putea propune scoaterea unor ţări de pe listă"
 a precizat Nikolai Fiodorov. Ministrul rus al Agriculturii a menţionat că guvernul de la Moscova are în vedere, în acest sens, importul de produse alimentare din Grecia, Cipru şi Ungaria.

VARIA
UN AN DE LA ANEXAREA CRIMEEI, MARCAT PRINTR-O PUTERNICĂ PROPAGANDĂ PRO-MOSCOVA

În cadrul referendumului desfăşurat în Crimeea la 16 martie 2014, potrivit datelor transmise oficial, 96% dintre participanţi au votat pentru anexarea Crimeei de către Rusia. Ucraina, ONU şi ţările occidentale au condamnat acţiunea, despre care au afirmat că încalcă flagrant dreptul internaţional. Institutul de sondaj WZIOM din Rusia a precizat că 90% din locuitori ar vota, din nou, "reunificarea cu Rusia". 
Anexarea Crimeei a adus mari schimbări, cu precădere în domeniul militar. Potrivit presei de la Moscova, numărul soldaţilor ruşi din peninsulă s-ar situa între 25.000 şi 40.000. De asemenea, livrările de carburant pentru armată au crescut constant. Rusia îşi dotează trupele cu tancuri noi, nave militare şi avioane de luptă. De asemenea, anul a fost marcat de importante transformări sociale şi economice: trecerea la rubla rusească, apariţia angajatorilor ruşi şi adaptarea cadrului legislativ. 

„Crimeea. Drumul spre Patrie”
La împlinirea unui an de la referendumul pentru anexarea Crimeei de către Rusia, postul rusesc de televiziune Rossia 1 a difuzat, duminică 15 martie, un documentar în care președintele rus a descris operațiunea de evacuare a ex-președintelui ucrainean, Viktor Ianukovici, în timpul tensiunilor de anul trecut și a precizat că era pregătit să declare alertă nucleară pentru Crimeea. Realizarea filmului „Crimeea. Drumul spre Patrie” a durat 8 luni. 
 Vladimir Putin a coordonat personal operațiunea de „salvare” a ex-președintelui ucrainean în noaptea de 22/23 februarie 2014. Potrivit liderului de la Kremlin, acesta urma să fie ucis „de cei care conduceau revolta populară la Kiev”: "Ne-a fost clar că se pregătea nu doar sechestrarea lui și că, pentru organizatorii loviturii de stat, era de preferat eliminarea lui fizică"
. Mai mult, preşedintele rus a acuzat SUA de faptul că "au tras sfori" pentru a-l înlătura de la putere pe Viktor Ianukovici. 
Președintele rus s-a referit şi la momentul în care a emis un ordin secret de anexare a Crimeei. Patru zile mai târziu, un grup de soldați a preluat controlul asupra Parlamentului local. În 16 martie 2014 a avut loc referendumul pentru alipirea peninsulei la Federația Rusă. În 21 martie 2014, Vladimir Putin a semnat documente oficiale prin care Crimeea a fost anexată de către Rusia.
Vladimir Putin a afirmat că Rusia era pregătită să facă față oricărei situații după anexarea Crimeei, inclusiv să pună „armamentul nuclear în alertă”. „Eram pregătiţi să murim!”. Crimeea „este teritoriul nostru din punct de vedere istoric. Acolo trăiesc ruşi. Ei erau în pericol. Nu puteam să-i abandonăm" a subliniat.
În film, Vladimir Putin a dezvăluit misterul așa-numiților „omuleți verzi” - militarii fără însemne specifice care au preluat controlul în Crimeea. În documentar, a afirmat că a ordonat Ministerului rus al Apărării să mobilizeze trupe din cadrul forţelor speciale, puşcaşi marini şi paraşutişti, "sub acoperirea consolidării protecţiei instalaţiilor noastre militare". Este vorba de flota rusă la Marea Neagră care are cartierul general în Crimeea. Liderul de la Kremlin a afirmat, în documentar, că trupele nu au fost trimise din Rusia în Crimeea, deşi Camera superioară a Parlamentului rus autorizase o asemenea acţiune. În context, Vladimir Putin a dezvăluit modul în care au fost dezarmate, „fără vărsare de sânge”
, 193 de unități militare ucrainene.
Președintele Curții Constituţionale a Republicii Moldova, Alexandru Tănase, a reacționat la filmul „Crimeea. Drumul spre Patrie”, considerându-l „un exemplu clasic de propagandă imperială”. Demnitarul moldovean a atenționat asupra unui detaliu: „Înainte de „film”, propagandistul Kremlinului, Kiseliov, a pregătit auditoriul printr-o lecţie de zombificare”. „La NTV” - canal rusesc retransmis în Republica Moldova - „la aceeaşi oră era difuzat ceva similar, tot despre „eliberarea Crimeei de fascişti”
.

Realizatorii filmului propagandistic, declaraţi indezirabili
Doi dintre realizatorii filmului „Crimeea. Drumul spre patrie”, Dmitri Kiseliov și Andrei Kondrașov, au fost declarați persona non grata de către autoritățile din Republica Moldova. Aceștia urmau să ajungă miercuri, 18 martie, la Chișinău, unde era planificată prezentarea filmului difuzat, anterior, la postul TV Rossia 1. „Biroul de Migraţie şi Azil a decis să-i declare indezirabili pe cei doi cetăţeni ruşi în urma unei sesizări. Persoanele respective sunt în drept să ceară explicaţii şi să afle motivele pentru care au fost declaraţi indezirabili în Republica Moldova”
, a comunicat Ministerului moldovean de Interne. 
Agenția de presă Novosti-Moldova, unde urma să fie prezentat în 18 martie filmul „Crimeea. Drumul spre patrie”, a anulat evenimentul, invocând „probleme tehnice”
. Directorul agenției de presă, Vladimir Novosadiuk, a precizat că a fost convocat la Serviciul de Informații și Securitate al Republicii Moldova, unde i s-a spus că „prezentarea filmului respectiv în Moldova este nedorită”
. Ulterior, Vladimir Novosadiuk, împreună cu alți jurnaliști, a mers la Ambasada Federației Ruse. 
Deputații liberali din Legislativul de la Chișinău au cerut Ministerului Culturii să nu permită difuzarea filmului în cinematografele și la televiziunile din Republica Moldova. „Acest documentar este un material de propagandă, realizat la comanda Kremlinului, în încercarea de a legitima anexarea barbară a Crimeei, ruptă de Ucraina în 2014”. (…) „Prin difuzarea acestui film şi diseminarea informaţiei de propagandă se atentează puternic la securitatea statului nostru, întrucât de 23 de ani Federaţia Rusă ţine sub ocupaţie regiunea de est a Republicii Moldova, iar astfel de materiale de propagandă vin să alimenteze şi mai mult anumite sentimente de secesionism şi în alte regiuni ale statului. (...) solicităm să aplicaţi cu stricteţe şi responsabilitate prevederile Legii cu privire la cinematografie întru neînregistrarea acestui film în Registrul cinematografic şi întru neeliberarea vizei de exploatare a filmului, ceea ce va face imposibilă difuzarea în cinematografele şi la televiziunile din Moldova”
, se menționează în demersul liberalilor. 

Unul din cei doi realizatori ai filmului, declarați indezirabili în Moldova, a reacționat. Dmitri Kiseliov, cunoscut pentru retorica agresivă anti-UE și anti-SUA, a afirmat că decizia Chișinăului este „improprie Moldovei”: „Refuzul de a cunoaşte şi de a comunica este o formă modernă de miopie politică”. În aprilie 2014, Dmitri Kiseliov a fost inclus în lista persoanelor supuse sancțiunilor de către Uniunea Europeană, având interdicție de a intra în UE. 
Autonomia Găgăuză - ţintă imediată
La o zi după ce Dmitri Kiseliov și Andrei Kondrașov au fost declarați persona non grata de către autoritățile moldovene, o altă echipă de jurnaliști ruși  a fost întoarsă de la aeroport de către Poliția de Frontieră a Republicii Moldova. Potrivit redactorului-şef al postului Rossia 24 - interzis în Republica Moldova, printr-o decizie a Consiliului Coordonator al Audiovizualului - „echipa de filmare urma să reflecte alegerile de duminică 22 martie din Autonomia Găgăuză, dar nu a fost lăsată să intre în ţară. Aceasta demonstrează că Moldova are o atitudine agresivă şi neprietenoasă faţă de mass-media din Rusia”, a declarat Evghenii Bekasov. Poliția de Frontieră a Republicii Moldova a confirmat „neadmiterea” echipei TV Rossia 24, cu precizarea că „oaspeţii nu şi-au putut argumenta scopul călătoriei în Republica Moldova - aceştia au spus că sunt jurnalişti, dar nu au putut demonstra acest lucru”
. 
Putin îşi întăreşte controlul - destituiri la vârf
Preşedintele rus, Vladimir Putin, a destituit doi responsabili de rang înalt, pe fundalul unor zvonuri legate de o dispută în cadrul puterii de la Kremlin. Demersul a survenit la mai puţin de o lună după asasinarea lui Boris Nemţov, „care a expus disensiuni între facţiunile elitei ruseşti rareori observate în viaţa politică”
.

Dmitri Peskov, purtătorul de cuvânt al lui Vladimir Putin, a declarat că Oleg Morozov a părăsit funcţia de şef al Departamentului politici interne, din motive familiale. Dmitri Peskov a anunţat, de asemenea, că a fost vacantată funcţia de şef al Departamentului pentru cooperare internaţională, care fusese ocupată de Serghei Bolkhovitin, fără a motiva demersul. Departamentul se ocupă cu aspectele tehnice ale cooperării internaţionale.

Oleg Morozov a fost înlocuit cu Tatiana Voronova, care, anterior, a condus organizaţia de tineret a partidului Rusia Unita - formaţiunea politică a lui Vladimir Putin, a fost deputat şi a făcut parte din Comitetul Electoral Central, înainte de a lucra la Kremlin, în 2013. Potrivit opiniei unor analişti, „Tatiana Voronova este  protejata lui Viaceslav Volodin, director adjunct al Administraţiei prezidenţiale, subiect al sancţiunilor internaţionale în urma crizei din Ucraina”
. Opiniile legate de existenţa unor tensiuni în cadrul puterii centrale a Rusiei au fost alimentate de dispariţia din viaţa publică a preşedintelui Vladimir Putin timp de zece zile. Liderul de la Kremlin a reapărut în faţa camerelor de luat vederi în data de 16 martie. 
Stratfor: Putin vrea să limiteze puterea elitelor din Servicii
Preşedintele Rusiei, Vladimir Putin se simte intimidat de către Servicul Federal de Securitate, potrivit unei analize Stratfor. În acest context, “Putin încearcă să concentreze atenţia FSB în alte direcţii, astfel încât să nu-i diminueze autoritatea în faţa poporului”. Apar, permanent, zvonuri privind restructurarea şi consolidarea serviciilor de informaţii ale Federaţiei Ruse. “Schimbările sunt circumscrise încercărilor preşedintelui rus, Vladimir Putin, de a face serviciile de securitate mai eficiente şi de a limita puterea unor figuri de elită din cercurile de conducere ale acestor structuri, în contextul crizei din Ucraina şi a faptului că Moscova a ajuns într-un impas în relaţiile cu lumea occidentală”
.

Serviciile de informaţii, “fundamentul puterii lui Putin”
În anul 2014, serviciile de securitate ale Rusiei au suferit o serie de eşecuri, legate de revolta de la Kiev. “Aceste eşecuri au slăbit serviciile de informaţii, fundamentul puterii lui Putin în Rusia. Deosebit de afectat a fost Serviciului Federal de Securitate”, însărcinat cu asigurarea securităţii interne - în timp ce Serviciul de Informaţii de Externe (SVR) este responsabil de spionajul extern. Kremlinul consideră Ucraina “o ameninţare pentru securitatea naţională a Rusiei şi a integrităţii teritoriale”, ceea ce “transformă criza ucraineană într-o problemă internă şi o responsabilitate a FSB”. 
FSB, “curăţat” de unii agenţi şi analişti
La jumătatea anului 2014 “s-au răspândit zvonuri” că Vladimir Putin a „curăţat” FSB de agenţii şi analiştii “care au ezitat în procesul de manipulare a Ucrainei”. În noiembrie 2014, Vladimir Putin a declarat că FSB va suferi "restructurări", fără a oferi amănunte. În 2015 au apărut indicii în acest sens. Grupul media RBC a precizat că “Putin a decis că serviciile de securitate mai puţin importante, precum Servicul Federal de Control al Drogurilor şi Serviciul Federal de Migraţie, vor fi comasate în cadrul Ministerului de Interne”
, un puternic concurent al FSB. Aceste instituţii au avut legături puternice cu FSB - un fost general KGB fiind şeful Serviciului Federal de Control al Drogurilor. FSB a influenţat mult timp Ministerul de Interne al Rusiei în încercarea de a exercita controlul asupra forţelor militare ale acestuia.

Prima ţintă a lui Putin este, potrivit Stratfor, “raţionalizarea unor procese de securitate din Rusia şi concentrarea FSB pe (…) asigurarea securităţii interne şi contraspionaj”. Influenţa FSB s-a extins asupra unor instituţii precum Servicul Federal de Control al Drogurilor şi a Serviciului de Migraţie. Consolidarea acestor grupuri din Ministerul de Interne “ar putea (…) preveni (…) eşecuri care slăbesc autoritatea lui Putin”. O altă ţintă este înlăturarea unor membri ai elitei Serviciilor, “care ar putea contesta poziţia lui Putin”. 
“Vladimir Putin a numit un nou sef al serviciului de contraspionaj din cadrul FSB”
, potrivit unui comunicat al Kremlinului. Noul şef al contraspionajului este Vladislav Menşikov, general-locotenent. Anterior, a condus direcţia pentru programe speciale. Vladislav Menshchikov provine din Sankt Petersburg, orasul natal al lui Vladimir Putin. A fost adjunct al şefului Agenţiei Rezervelor Statului, a lucrat la filiala din Sankt Petersburg a Băncii Centrale Ruse şi a condus compania strategică Almaz-Antei, constructor al sistemelor de apărare anti-rachetă. 

Vladislav Menşikov l-a înlocuit la conducerea contraspionajului pe Oleg Siromolotov, general de armată - care, în 19 martie, a fost numit de Vladimir Putin ministru adjunct de Externe pentru anti-terorism. Printre altele, Oleg Siromolotov a asigurat securitatea la Jocurile olimpice de iarnă de la Soci, în 2014.

“Controlul lui Putin asupra Rusiei este solid”
Printre figurile puternice din cercul apropiaţilor lui Vladimir Putin, “ce ar putea concura cu preşedintele rus”, se numără “şeful Consiliului de Securitate, Nikolai Patruşev” care “se bucură de loialitate din partea FSB”. Şi-a câştigat reputaţia în urma organizării operaţiunilor de combatere a terorismului în Caucazul de Nord şi “se zvoneşte că a condus activităţi în străinătate, precum asasinarea fostului agent Alexander Litvinenko”. În anul 2008, “Putin l-a destituit pe Patruşev din funcţia de director al FSB şi l-a mutat la Consiliul de Securitate, unde postul este mai mult de tip organizatoric, decât o poziţie de putere”.

În decembrie 2014 “au circulat zvonuri că Patruşev va fi concediat”. Cu toate acestea, şi-a păstrat postul. “Este posibil că Putin a decis să-l păstreze pe Patruşev din cauza influenţei sale în cercurile de securitate ale Rusiei dar, totodată, să îi limiteze puterile”
. 

“Controlul lui Putin asupra Rusiei este solid”. Potrivit unor sondaje realizate de Levada Center, “Vladimir Putin este susţinut de aproximativ 86 % dintre ruşi, iar 54 % apreciază că nu ar putea fi înlocuit de altcineva”
.

Pe de ală parte, potrivit unui sondaj realizat de Time, preşedintele rus, Vladimir Putin, este cel mai influent om din lume. Liderul de la Kremlin a primit cele mai multe voturi din partea cititorilor Time, devansând 99 de personalităţi. Printre cele mai influente eprsonalităţi ale lumii se mai numără Dalai Lama şi Papa Francisc.

LIGA ARABĂ: NOU CENTRU MILITAR DE PUTERE


La sfârşitul lunii martie, la Sharm el-Sheikh, în Egipt, s-a desfăşurat summit-ul Ligii Arabe, focalizat pe crearea unei forțe militare comune. Dezbaterile au fost prezidate de  președintele egiptean, Abdel Fattah al-Sissi. 
Anterior, şefii diplomațiilor arabe reuniţi, în 26 martie, în Egipt au aprobat proiectul unei forțe militare comune. Proiectul a fost prezentat, spre adoptare summit-ului Ligii Arabe. Forța militară comună este destinată desfăşurării unor intervenții militare rapide cu scopul de “a face faţă ameninţărilor la adresa securităţii cu care s-ar putea confrunta ţările arabe” şi “combaterea grupurilor teroriste. Secretarul general al organizației panarabe, Nabil al-Arabi, a calificat decizia ca “istorică” "Este pentru prima dată când este creată o forţă care va funcţiona în numele ţărilor arabe"
. a subliniat. 

Proiectul - avut în vedere şi anterior - a fost pus în operă de urgenţă în urma intervenției militare arabe în Yemen, pentru a lupta împotriva rebelilor șiiți houthis care amenință orașul Aden - bastion al președintelui Abd Rabbuh Mansur Hadi. Autoritățile yemenite au lansat un apel pentru o intervenție militară de urgență, iar Arabia Saudită a trimis avioane de luptă care au bombardat poziții deținute de rebelii houthis, în special la Sanaa, într-o operațiune militară implicând peste zece țări, printre care Egiptul, Marocul și state de la Golful Persic. 

Într-o declarație comună semnată de cinci țări arabe din Golf s-a precizat că Arabia Saudită, Emiratele Arabe Unite, Kuweitul, Bahreinul și Qatarul au decis să acționeze pentru a proteja Yemenul față de ceea ce au numit agresiunea milițiilor houthi sprijinite de Iran. „Teheranul a respins, constant, acuzaţia că furnizează bani şi pregătire miliţiilor houthi din Yemen” considerând operațiunea militară condusă de Arabia Saudită împotriva milițiilor houthi din Yemen drept o "agresiune susţinută de SUA"
. 

Operaţiunea "Fire Storm" 
Arabia Saudită și aliați din Consiliul de Cooperare al Golfului au lansat, în noaptea de 25/26 martie, operațiunea militară Fire Storm în Yemen pentru a-l apăra pe președintele yemenit, Abd-Rabbu Mansur Hadi, contestat de rebelii șiiți houthi, a anunțat Adel al-Jubeir, ambasadorul regatului saudit la Washington. “Riadul a anunţat că 100 de avioane participă la operaţiunea militară lansată contra rebelilor houthi în Yemen. De asemenea, aproximativ 150.000 de soldaţi au fost desfăşuraţi în Yemen”
.

Loviturile aeriene lansate de aviația saudită au distrus depozite de muniții ale rebelilor houthi și au cauzat moartea mai multor lideri ai acestora. Forțele Aeriene Regale Saudite au preluat controlul asupra spațiului aerian yemenit. Marocul și Sudanul și-au exprimat dorința de a lua parte la operațiunile militare contra rebelilor houthi din Yemen și în care sunt implicate zece state din zona Golfului, informează agenția de presă saudită. “Forţele loiale preşedintelui yemenit Abd-Rabbu Mansour Hadi au recâştigat controlul asupra aeroportului din Aden după confruntări armate intense cu miliţiile houthi”. Militarii din Brigada 39 blindată, fideli șefului statului, pierduseră  controlul aeroportului din Aden, în favoarea trupelor loiale fostului președinte Ali Abdullah Saleh, aliat al milițiilor houthi, un personaj încă puternic în Yemen. 
“Marocul şi Sudanul şi-au exprimat dorinţa de a lua parte la operaţiunile militare contra rebelilor houthi din Yemen şi în care sunt implicate zece state din zona Golfului”
. Un oficial iordanian a precizat că avioane ale forțelor aeriene iordaniene participă la operațiunea condusă de Arabia Saudită. "Aceasta este în concordanţă cu sprijinirea legitimităţii în Yemen şi a securităţii şi stabilităţii sale. Securitatea Yemenului şi a Golfului are un interes strategic ridicat pentru Iordania"
.
Turcia, a anunțat că sprijină operațiunea militară condusă de Arabia Saudită contra milițiilor houthi din Yemen. Într-o declarație a diplomației de la Ankara s-a lansat un apel către rebelii houthi și "susţinătorii lor externi" în sensul de a renunța la acțiunile care amenință pacea și stabilitatea în regiune. Ministerul turc al Afacerilor Externe a precizat că Arabia Saudită a informat Ankara în legătură cu operațiunea militară înainte ca aceasta să fie lansată, considerând că “va duce la restabilirea autorităţii legitime a statului yemenit şi va preveni un război civil”
.

Egiptul a trimis patru nave de război în Marea Roșie, via Canalul Suez. O sursă militară a declarat că navele au misiunea de a "securiza zona" pentru a menține controlul asupra apelor teritoriale egiptene. În acelaşi timp, însă, sunt “în alertă" pentru a interveni în orice situaţii considerate “necesare de către forţele armate"
. 

Pe de altă parte, milițiile houthi au anunțat că sunt pregătite să facă față singure campaniei aeriene conduse de Riad, fără a fi nevoie să solicite ajutorul Iranului. Întrebat dacă, după începerea operațiunii saudite s-a solicitat ajutor din partea Teheranului, Mohammed al-Bukhaiti, reprezentant al conducerii politice a milițiilor houthi a negat. "Nu. Poporul yemenit este pregătit să se confrunte cu această agresiune fără nici un amestec străin"
. 
FRANŢA: ALEGERILE DEPARTAMENTALE, 

„TEST PENTRU ALEGERILE PREZIDENŢIALE DIN 2017”

Binom paritar mixt şi conturul cantoanelor modificat
Alegerile departamentale din Franța - desfăşurate în două tururi, în 22 și 29 martie - au avut drept caracteristică scrutinul binominal paritar mixt. Pentru “o perfectă corectitudine politică”, pe buletinele de vot a figurat, obligatoriu, câte “un binom compus obligatoriu dintr-un bărbat și o femeie”, astfel încât alegătorul “să fie nevoit să opteze pentru un cuplu”. Pentru a se evita discriminarea negativă, “a fost legalizată discriminarea pozitivă”. 

Acest lucru impune “o paritate perfectă în consiliile departamentate între bărbaţi şi femei”. Până acum, reprezentarea femeilor în consilii era de 18%. Pentru a impune regula parității, “guvernul socialist a fost nevoit să reconfigureze harta Franţei, modificând conturul cantoanelor, ceea ce a sporit confuzia în rândul alegătorilor”
.
Pentru a fi ales din primul tur, „binomul” trebuie să obţină majoritatea absolută a sufragiilor exprimate şi un număr de sufragii cel puţin egal cu un sfert din numărul alegătorilor înscrişi pe listele electorale. Primele două „perechi” care ajung în frunte rămân în cursă pentru turul al doilea. Următoarele binoame se pot menţine, la rândul lor, în cursă, dacă obţin cel puţin 12,5% din voturile alegătorilor înscrişi pe listele electoale. Binomul care obţine cel mai mare număr de voturi în turul al doilea e declarat câştigător - cei doi consilieri exercitându-şi, însă, mandatele, în mod independent unul de celălalt. Ulterior, consilierii aleg preşedinţii departamentali.

Alegerile departamentale din 2015 sunt primele desfăşurate după controversata reformă adoptată în 2013. Înainte de acea reformă, numărul cantoanelor franceze era de peste 4000 - scrutinul numindu-se, de altfel, cantonal. După redesenarea conturului cantoanelor din Franţa, numărul acestora s-a înjumătăţit, practic. În paralel, mandatele tuturor aleşilor se aleg, deodată, pe întreg teritoriul - înaintea reformei, la alegerile cantonale doar jumătate dintre consilierii locali erau aleşi o dată la trei ani. 

În anumite părţi din Franţa nu au avut loc alegeri departamentale în martie 2015. Un prim exemplu este Parisul, întrucât capitala este, în acelaşi timp, oraş şi departament. Consilierii parizieni sunt aleşi cu ocazia alegerilor municipale. Nu au avut loc alegeri departamentale nici la Lyon, nici în unele teritorii franceze „d’Outre mer”. 

Anterior alegerilor din martie 2015, 61 de departamente erau conduse de stânga şi 41, de dreapta - care a avut ca ţintă inversarea raportului de forţe. Frontul Naţional, partidul extremei dreapta, a mizat, la rândul său, pe instalarea în forţă pe harta departamentală a Franţei având în vedere că ultimele sondaje de opinie creditau formaţiunea condusă de Marine Le Pen cu mari şanse - respectiv, cu aproximativ 30% din sufragii. 

Campanie electorală lipsită de subiecte concrete
Anteror, consilierii departamentali aveau la dispoziţie un buget total de peste 75 de miliarde euro. Banii erau investiţi, în mare parte, în ajutoare sociale şi în ajutoare pentru firme, în întreţinerea şoselelor şi a colegiilor sau pentru investiţii în sectorul digital. Noua lege nu este, însă, suficient de clară în privinţa noilor prerogative ale consilierilor departamentali. Pe cale de consecinţă, prerogativele colectivităţilor teritoriale au marcat dezbaterile, cu atât mai mult cu cât premierul francez, Manuel Valls, „avusese în vedere suprimarea lor”
. 
În „lipsa unor subiecte concrete”, unii candidaţi au abordat teme fără  legăturà directă cu alegerile departamentale. „Tema laicităţii” a fost, de exemplu, prezentă, în urma „propunerii unor candidaţi conservatori ai UMP” de a „suprima meniul fără carne de porc în şcoli sau vălul islamic în universităţi”. La rândul său, „Frontul Naţional”, condus de Marine Le Pen, „a făcut din apărarea laicităţii o temă principală de campanie”
. 
Miza scrutinului şi „înfrângerea anunţată a stângii”

„Deziluzia tot mai mare faţă de Partidul Socialist” aflat la guvernare, cuplată cu o „persistentă neîncredere în conservatorii din UMP” ar putea deschide „porţile departamentelor extremiştilor de dreapta”. Frontul Naţional se afla în fruntea sondajelor de opinie, anterior alegerilor, şi pe o pantă ascendentă. „Adesea descris drept un vot protestatar, votul în favoarea extremei dreapta s-a transformat în unul de adeziune” au estimat unii analişti. „Stagnarea economiei franceze şi atentatele jihadiste din ianuarie au dat aripi discursului anti-imigraţie rostit de Marine Le Pen”. La acestea se adaugă disensiunile interne - existente atât în rândul socialiştilor cât şi al conservatorilor.

Anterior alegerilor, analiştii au estimat că „prima victimă a departamentalelor” ar urma să fie „stânga - formată din socialişti, comunişti şi ecologişti”. A fost clamată  „înfrângerea anunţată a stângii” şi în urma unui absenteism anticipat ca fiind record, „între absenteişti numărându-se mulţi simpatizanţi socialişti decepţionaţi de ultimii trei ani de guvernare”
. Estimarea legată de absenteism avea să se dovedească gresită. 
În context, conservatorii din UMP au sperat să inverseze raportul de forţe în favoarea lor. UMP a avut în vedere inclusiv situaţia în care, în al doilea tur, o parte dintre alegătorii socialişti s-ar putea mobiliza în favoarea conservatorilor pentru a contracara ascensiunea Frontului Naţional. Desigur, exista şi riscul ca o parte a alegătorilor conservatori să migreze spre Frontul Naţional. Formaţiunea condusă de Marine Le Pen a sperat ca, după turul doi, să preia controlul în cel puţin două departamente - Vaucluse şi Aisne fiind cele mai des invocate. 
Surprize în primul tur de scrutin
În primul tur al alegerilor departamentale au apărut surprize. UMP s-a clasat pe primul loc - dar, “la nivel global, dreapta şi stânga s-au aflat în echilibru”. Despre noul tip de scrutin - cu binomul bărbat-femeie, cantoane redesenate - s-a considerat că întruneşte toate condiţiile pentru un absenteism record. Realitatea de pe teren a contrazis previziunile - absenteismul fiind de 49%, sub nivelul înregistrat în alegerile cantonale din 2011, când a atins 55,68%.
 Frontul Naţional nu şi-a mai putut “aroga titlul de “primul partid din Franţa”, ca la europarlamentarele din mai 2014”. În pofida aşteptărilor, “Partidul Socialist a rezistat pe poziţii”
. 

Alegerile departamentale din Franţa au fost considerate „un test în perspectiva viitoarelor prezidenţiale din 2017”
. UMP şi aliaţii săi au câştigat primul tur al alegerilor departamentale din Franţa cu peste 29%, situându-se în faţa Frontului Naţional condus de Marine le Pen (25%) şi a Partidului Socialist (22%). Fostul preşedinte francez, Nicolas Sarkozy, „a reuşit o revenire spectaculoasă în politica la vârf ducându-şi partidul (...) către o victorie importantă în faţa Frontului Naţional” de extremă dreapta, „dar mai are multe obstacole în fata ambiţiilor sale de a reveni la Palatul Elysee”
.
Rezultatele primului tur al departamentalelor au arătat că Uniunea pentru Mişcarea Populară era bine plasată pentru turul doi de scrutin, câştigand în faţa socialiştilor lui François Hollande. "Liderul UMP a reuşit să treacă cu brio primul test electoral de la revenirea sa". Victoria s-a datorat şi unei alianţe fragile cu partide de centru, departe de linia sa dură în probleme precum imigrarea sau identitatea naţională. Rămâne, deci, valabilă întrebarea cum se va poziţiona UMP în vederea prezidenţialelor din 2017 şi cine va fi candidatul. "Sarkozy e departe de a fi câştigător", a afirmat Jerôme Fourquet, specialist Ifop în sondaje. "Uniunea va mai fi afectată de tensiuni şi fracturi între cei care vor o linie mai de dreapta şi cei care vor alianţe spre centru"
. 

Printr-un „model istoric de vot”, francezii „pedepsesc partidul de la putere”: dreapta câştigă, Sarkozy revine în forţă

Scena politică franceză s-a schimbat după victoria dreptei. Nicolas Sarkozy a revenit în forță. În urmă cu trei ani, după pierderea alegerilor prezidențiale, cariera sa politică părea încheiată. Și mai semnificativă, cred analiştii, este consolidarea poziției Frontului Naţional care s-a impus ca forță politică în Franța.

Analistul Etienne Schweisguth, de la Centrul pentru Studii Europene, a opinat că rezultatul reflectă un model istoric de vot al francezilor, care             "pedepsesc partidul aflat la putere", votând pentru opoziție. Pentru stânga franceză, îngrijorător este viitorul. "Situaţia domnului Hollande pare disperată", a apreciat Etienne Schweisguth. "Nu văd cum ar putea să câştige prezidenţialele din 2017, dar el pare să creadă că este posibil"
. 
Partidul Socialist a pierdut jumătate din departamentele conduse anterior. Pentru socialişti, tot atât de grav este faptul că au pierdut controlul unor zone-cheie - printre care departamentele Correze, al președintelui François Hollande, precum și Essonne, de lângă Paris, fief tradițional al premierului Manuel Valls. Premierul francez a recunoscut înfrângerea, promiţând continuarea programului guvernamental de revitalizare a economiei. Cotidianul Aujourd’hui En France a rezumat situaţia într-un cuvânt: “Palma”. La rândul său, Le Figaro transmite un mesaj sugestiv “UMP în plină forţă - Partidul Socialist, în bucăţi”
. 
Nicolas Sarkozy, UMP şi aliaţii săi au câştigat consiliile locale în 66 de departamente. Pe cale de consecinţă, „conservatorii vor conduce în două treimi din depatamentele ţării”. În discursul de învingător, Nicolas Sarkozy a promis să pună capăt "celui mai arhaic socialism din Europa", după ce dreapta va reveni la putere. La rândul lor, alți politicieni conservatori - printre care foștii premieri Alain Juppé și François Fillon - au în vedere să candideze la prezidențiale. Nicolas Sarkozy "pare cel mai capabil să unească dreapta şi să câştige alegerile"
. Unicele obstacole din calea sa ar putea fi problemele cu justiția. 

Interesantă a fost strategia de campanie a UMP. În dicursuri, susţinătorii lui Nicolas Sarkozy „au minimalizat obiectivele în mod deliberat”. Secretarul general al UMP a afirmat că Uniunea „ar repurta o victorie dacă ar câştiga controlul în zece departamente”
. În realitate, miza era mult superioară.

Frontul Naţional şi reconfigurarea scenei politice franceze
Rezultatul alegerilor departamentale favorizează şi Frontul Naţional, în contextul în care Marine Le Pen vizează o candidatură la prezidențiale. "Suntem în pragul schimbării" a declarat. "Este vorba de cea mai amplă reconfigurare a scenei politice din ultimii 40 de ani. Toate cărţile au fost reamestecate". Succesul Frontului Naţional este datorat, parțial, eforturilor de a se apropia de alegătorii de centru, în principal prin respingerea vechii agende anti-semite. Marine Le Pen „a dus partidul la un alt nivel”, important nefiind scorul, dar faptul că „Frontul Naţional poate fi considerat, de acum înainte, parte a peisajului politic francez”
.
 
Analistul Moreau Defarges consideră că prestația bună a Frontului Naţional la alegeri ar putea schimba modul de a se face politică la nivel central. "Am putea vedea o reorganizare a peisajului politic francez cu apariţia unei a treia forţe, de mijloc, care să grupeze dreapta moderată şi stânga moderată". Se va încerca preluarea parţială a mesajului populist, anti-european al Frontului Naţional apelându-se „la o bază electorală care, în prezent, se simte exclusă de partidele tradiţionale”
.
TRAGEDIE AVIATICĂ ÎN ALPII FRANCEZI:

AVION PRĂBUŞIT, INTENŢIONAT, DE COPILOTUL GERMAN
Un Airbus A320 al companiei Germanwings, care zbura de la Barcelona spre Düsseldorf cu 150 de pasageri, s-a prăbuşit în regiunea Barcelonnette, provincia Haute Provence, în sud-estul Franţei. Nu sunt supravieţuitori. “Resturile avionului s-au împrăştiat în Masivul Pic de l'Estrop, la peste 2.500 de metri. Avionul (…) a pierdut 10.000 de metri în  două minute”
. 

“Nu reuşim să înţelegem motivul” actului deliberat

Copilotul a refuzat să-i dechidă uşa pilotului şi a acţionat dispozitivul de coborâre, ceea ce poate fi interpretat ca intenţie de a distruge avionul, a precizat procurorul Brice Robin din Marsilia. Copilotul Andreas Lubitz, în vârstă de 28 de ani "de origine germană, nu figura în dosare ca terorist" a declarat procurorul. "Se auzeau strigăte în ultimul moment", ceea ce înseamnă că pasagerii au realizat situaţia doar înainte de impact, moartea victimelor fiind "instantanee". 
"Cutia neagră a vorbit" a precizat Brice Robin, detaliind discuţiile din cabină în ultimele 30 de minute înainte de prăbuşire. "În primele 20 de minute, cei doi piloţi discutau normal (…) Comandantul de bord pregătea informarea pentru aterizarea la Düsseldorf (…). Comandantul îi cere copilotului să preia comanda, se aude zgomotul unui scaun şi uşa  închizându-se. (…) Copilotul manipulează sistemul de monitorizare a zborului pentru a începe coborârea când era singur la comandă" a precizat procurorul. “Acţionarea dispozitivului pentru selectarea altitudinii poate fi doar voluntară. Se aud apoi apeluri ale comandantului care cere accesul în cabină, dar nici un răspuns din partea copilotului. Se aude zgomotul respiraţiei până la impactul final, deci, era în viaţă". 
Copilotul a ignorat apelurile turnului de control şi alarmele declanşate în avion. Astfel, "copilotul, printr-o abţinere voluntară, a refuzat să-i deschidă uşa cabinei (…) comandantului (…) şi a acţionat butonul de reducere a altitudinii dintr-un motiv necunoscut, dar care poate fi interpretat ca intenţie de a distruge avionul". "Nu reuşim să înţelegem motivul" a afirmat Brice Robin, excluzând un atac terorist. "Nu pot folosi nici cuvântul sinucidere; nu te poţi sinucide când ai responsabilitate pentru 150 de vieţi omeneşti"
. 

Conducerea Lufthansa/Germanwings a confirmat scenariul procuraturii franceze, subliniind, însă, modul "extrem de atent" de selectare a personalului navigant. "Cei doi piloţi au trecut cu brio (...) testele, copilotul a început şcoala de piloţi în 2008, a lucrat ca însoţitor de bord până în 2013, când a fost angajat ca pilot. A trecut cu brio (...) testele medicale" a precizat Carsten Spohr, de la Lufthansa, adăugând că nu există indicii care „să justifice acţiunea copilotului”. "E un caz unic, de un tragism incredibil"
.

Copilotul suferise de “epuizare profesională şi depresie”
Informaţiile privind prăbuşirea intenţionată de către copilot a aeronavei Germanwings - filiala low-cost a Lufthansa - conferă tragediei o "dimensiune de neînţeles" a afirmat Angela Merkel. "Noile informaţii conferă tragediei o dimensiune pur şi simplu de neînţeles. Aşa ceva este dincolo de orice imaginaţie. Vom face totul pentru a ajuta la investigaţie"
 a subliniat cancelarul german. 
“Autorităţile franceze au solicitat asistenţă din partea FBI în cazul prăbuşirii avionului Germanwings în Alpii francezi. Pare a fi vorba despre un act intenţionat al copilotului”
.

Copilotul suspectat că a prăbuşit intenţionat avionul Germanwings a suferit de depresie şi epuizare în anul 2009. Este motivul pentru care întrerupsese cursurile pentru licenţa de pilot comercial în 2009, reluându-le în 2012 afirmă cunoscuţi ai acestuia. Andreas Lubitz "a suferit de epuizare profesională şi depresie în anul 2009". Preşedintele companiei Lufthansa, Carsten Spohr, a declarat că Andreas Lubitz era apt de zbor, precizând că începuse pregătirile pentru obţinerea licenţei de pilot comercial în 2008. "A întrerupt cursurile o perioadă, le-a reluat şi a devenit copilot în 2013. A trecut toate examenele practice şi medicale"
. 
Ipoteză: copilotul se va fi inspirat din alte dezastre aviatice

Autorităţile franceze şi germane analizează asemănările dintre prăbuşirea aparent intenţionată a avionului Germanwings, cea a cursei Malaysia Airlines MH370 şi a zborului Mozambique Airlines TM470, considerate acte sinucigaşe. “Anchetatorii încearcă să stabilească dacă pilotul avionului Germanwings, prăbuşit în Franţa, s-a inspirat din dezastre aviatice recente”
.

Sinuciderea este principala ipoteză în cazul prăbuşirii avionului Malaysia Airlines MH370, dispărut în Oceanul Indian din martie 2014 cu 239 de persoane la bord. Comandantul cursei MH370, Zaharie Ahmad Shah, care avea probleme personale, este principalul suspect în acest caz. În noiembrie 2013, Cursa TM470 a Mozambique Airlines s-a prăbuşit în Mozambic, provocând moartea a 33 de persoane. Autorităţile suspectează că pilotul a prăbuşit intenţionat avionul. 
ŢĂRI MEMBRE BRICS AU CUMPĂRAT MARI CANTITĂŢI DE AUR
Preţul aurului este aproximativ acelaşi ca la sfârşitul lui 2014. Cu toate astea, au avut loc câteva mişcări remarcabile pe piaţa aurului, China, India şi Rusia fiind cumpărători masivi în luna martie, a precizat Business Insider. De asemenea, Marea Britanie a exportat aur în Elveţia, de unde a fost, ulterior, trimis în China şi India. 

De semnalat este şi că, în pofida scăderii rezervei monetare, Rusia continuă să fie un cumpărător important de aur. Conform unor informaţii oficiale date publicităţii de elveţieni, transportul de aur din ţara cantoanelor către China s-a dublat în luna martie faţă de luna februarie, ajungând la 46, 4 tone. Exportul către India s-a dublat, ajungând la cea mai mare cantitate din ultimele patru luni respectiv 72,5 tone. Pe de altă parte, cantitatea exportată către Hong Kong a scăzut la 30 de tone în luna martie 2015.

Exporturile de aur ale Elveţiei, care nu sunt influenţate de puterea francului, au crescut în luna martie cu 65%, ajungând la 223,3 tone. Este cea mai mare cantitate exportată în ultimii doi ani - paralel, însă cu creşterea importurilor, Marea Britanie furnizând Elveţiei 97, 2 tone de aur. 

Rusia a cumpărat în luna martie a acestui an 31,1 tone de aur, de trei ori mai mult decât în mod obişnuit. Rezervele de aur ale Rusiei s-au dublat faţă de cantitatea deţinută în 2009 şi s-au triplat comparativ cu cele deţinute în 2005. Rusia deţine 1200 de tone de aur, fiind a cincea ţară într-un clasament al rezervelor de aur din lume. Pe primele patru poziţii se află Statele Unite al Americii cu 8100 de tone, Germania cu 3400 de tone, Italia cu 2500 de tone şi Franţa cu 2400 de tone. 
Aurul SUA reprezintă aproape trei sferturi din totalul rezervelor, în timp ce rezerva de aur a Germaniei atinge 69% din totalul rezervelor statului. Rezervele Italiei şi Franţei sunt puţin mai mici decât ale Germaniei, dar rămân în jurul aceluiaşi procentaj, în timp ce rezerva de aur a Chinei reprezintă doar 1% din totalul rezervelor. 

Rusia deţine cu 100 de tone mai mult aur decât China, dar există suspiciuni potrivit cărora China nu a raportat întreaga cantitate de aur deţinută. Ţinând cont de faptul că ultimul raport al Chinei cu privire la cantitatea de aur din rezerva naţională datează din 2009, există voci care susţin că această cantitate s-ar fi dublat până în prezent. 

India deţine 558 de tone de aur, echivalând cu 7% din totalul rezervelor statului. De asemenea, se estimează că alte 20,6 mii de tone de aur ar fi deţinute de persoane private, din care 10% s-ar afla în templele hinduse.

Conform unor statistici oficiale, rezervele monetare din întreaga lume atingeau suma de 11,6 miliarde de dolari la afârşitul anului 2014. Prin comparaţie, piaţa aurului este mult prea mică pentru a înlocui, fie şi parţial, banii de hârtie.

FLASH. OPINII DE PRESĂ

„Cel mai mare duşman al Rusiei, acum, este Statul Islamic”

Potrivit Frankfurter Allgemeine Sonntagszeitung - care citează surse „din cercuri de securitate”-  posibila cauză a uciderii lui Boris Nemţov ar fi faptul că a ajutat americanii la elaborarea listei de persoane sancţionate de SUA, după anexarea Crimeei de Rusia. Lista conţine nume din cercul de putere al preşedintelui rus, Vladimir Putin, care au primit interdicţie de a călători pe teritoriu american şi împotriva cărora au fost emise ordine de îngheţare a activelor şi conturilor bancare. Printre aceştia se regăseşte Seghei Narîşkin, preşedintele Dumei de Stat de la Moscova. Publicaţia precizează că, în epocă, acesta a fost „în misiune secretă, în Crimeea” pentru a „căuta un viitor guvernator al peninsulei”. Seghei Narîşkin a numit anexarea Crimeei „unul din cele mai importante evenimente istorice ale secolului”. 
Frankfurter Allgemeine Sonntagszeitung afirmă că Boris Nemţov ar fi ajutat şi la aşa-numita „Listă Magniţki” din 2012. După moartea în inchisoare a avocatului rus Serghei Magniţki, în 2009, SUA au impus sancţiuni împotriva persoanelor considerate răspunzătoare. Serghei Magniţki - care lucra pentru firma americană Firestone Duncan şi consilia, la Moscova, fondul de investiţii Hermitage Capital Management - fusese acuzat de înşelătorie şi evaziune fiscală. „Avocatul formulase acuzaţii de corupţie la adresa Kremlinului”. Despre Boris Nemţov, publicaţia afirmă că ar fi fost finanţat de miliardarul american George Söros şi că, anul trecut, „a avut întâlniri cu senatorii republicani John McCain şi Ron Johnson, cărora le-a înmânat o listă cu alte 13 nume, apropiate preşedintelui Vladimir Putin, care să fie incluse în lista Magniţki”
. 
CNN precizează că Boris Nemțov era “un politician înnăscut, pe placul lui Boris Elţin, dar în dizgraţia lui Vladimir Putin”. “Revoluţionar din fire”, s-a bucurat de “o puternică susţinere din partea oamenilor simpli”
. 
Le Figaro apreciază că asasinarea lui Boris Nemțov este “cea mai recentă dintr-o serie de crime comise în ultimii ani care au vizat critici ai puterii de la Moscova”. Ziarul precizează că mulți dintre cei aflaţi în dezacord cu politica președintelui Vladimir Putin “au fost neutralizaţi”
.

Potrivit BBC, Boris Nemțov intenționa, în anul 2012, să ceară azil politic în Lituania. Motivaţia s-a fondat pe faptul că “ar putea fi persecutat şi ameninţat de reprezentanţi ai Kremlinului”
. Dezvăluirea îi aparţine lui Andrius Kubilius, fost premier al Lituaniei.


Rosbalt, citând o sursă din poliţie, precizează că suspectul care a recunoscut că a fost implicat în asasinarea lui Boris Nemţov, Zaur Dadaev, a declarat că „a organizat asasinatul pentru a pedepsi comentariile negative despre musulmani şi islam ale liderului opoziţiei ruse”. Suspectul ar fi aflat  că "Boris Nemţov a făcut, în mai multe rânduri, comentarii negative referitoare la musulmanii care trăiesc în Rusia, profet şi islam". În urma atacului armat de la sediul revistei pariziene Charlie Hebdo, Boris Nemţov „a scris pe blog” că lumea este martora unui "inchiziţii islamice medievale". A adăugat că liderul cecen Ramzan Kadîrov "înnebuneşte lumea cu ameninţările sale" şi ar trebui "băgat la închisoare"
.
Le Monde prezintă o ipoteză şocantă: Zaur Dadaev, principalul suspect în cazul morţii lui Boris Nemţov, “ar fi recunoscut crima după ce a fost torturat”. Potrivit unui membru al Comisiei pentru Drepturile Omului de la Kremlin, “pe corpul lui Dadaev au fost au fost observate mai multe răni”
.


Forţele ruse de securitate “l-au ucis pe liderul insurgenţilor islamişti din Caucazul de Nord în timpul unui raid asupra unei case din regiunea Dagestan” a anunţat Comitetul Naţional Antiterorist rus. “Alţi patru suspecţi islamişti au fost ucişi odată cu Aliaskhab Kebekov” - cunoscut şi ca Ali Abu Muhammad - “după ce forţele speciale au înconjurat casa în care aceştia se aflau, într-o suburbie din oraşul Buinaksk, situate în sudul Rusiei”
. 


Site-ul Kavkaz Centre, care simpatizează cu militanţii islamişti, a afirmat că Aliaskhab Kebekov a fost "martirizat" într-o "luptă inegală"
 cu trupele guvernamentale. Emiratul Caucaz al lui Kebekov a fost inclus în 2011 de SUA pe lista grupărilor teroriste, fiind considerat responsabil pentru mai multe atacuri cu bombă, soldate cu victime, care au avut loc în Rusia, în ultimii ani. 

Cel mai mare dușman al Rusiei este gruparea jihadistă Statul Islamic, nicidecum SUA, a declarat ministrul rus de Externe, Serghei Lavrov, în pofida relațiilor tensionate dintre Washington și Moscova pe fondul crizei ucrainene. „Eu cred că Statul Islamic este cel mai mare duşman al nostru la ora actuală”. Șeful diplomației ruse a explicat această amenințare prin faptul că „sute de ruşi, sute de europeni şi sute de americani luptă pentru Statul Islamic”. „Ei sunt deja pe cale să se întoarcă acasă. Revin pentru a se odihni după ce au luptat şi pot întreprinde acţiuni negative”
. 
Grecia: „Planul B secret până în iunie - Tsipras şi cele cinci miliarde din Rusia”

Noul guvern de la Atena a invocat "datoria istorică" a Germaniei faţă de Grecia, în urma celui de Al Doilea Război Mondial, care ar acoperi o mare parte din actuala datorie externă a Greciei. Guvernul german a refuzat. Der Spiegel a publicat cu aparenţă satirică - „Supra-puterea germană. Cum îi vad europenii pe nemţi“ - ilustrându-l, pe copertă, cu o un colaj fotografic în care Angela Merkel „color” priveşte spre cer, înconjurată de ofiţeri germani „în alb-negru”, din al treilea Reich. Publicaţia consideră că „germanii sunt consideraţi, din nou, o supra-putere. Însă, ei sunt mai degrabă un hegemon slab decât unul puternic, pe continent”
. 
Guvernul grec contează pe semnarea acordului energetic între Atena şi Moscova, a declarat un oficial de rang înalt al Syriza preluat de Der Spiegel. Gazoductul, planificat să-şi înceapă activitatea în 2019, ar urma să facă legătura între Rusia şi clienţii din UE prin Marea Neagră, Turcia şi Grecia. Astfel, „banii la care speră Atena să reducă presiunea (...) în lipsa unui acord cu creditorii internaţionali ar reprezenta o plată în avans pentru taxe de tranzit pe teritoriul elen”. 

Imediat dupa apariţia informaţiei purtătorul de cuvânt al Kremlinului, Dmitri Peskov, a declarat la postul de radio Business FM că nici Moscova nu a făcut o ofertă de ajutor financiar şi nici Atena nu a solicitat.  Oficialul elen citat de Der Spiegel a afirmat că „declaraţia respinge doar ipoteza că Atena ar fi cerut ajutor financiar rusesc”. Acest lucru e corect si exprimat ca atare de premierul Alexis Tsipras şi de preşedintele Vladimir Putin. „O plată în avans pentru un acord energetic nu este însă ajutor financiar”
 a afirmat oficalul. 

Ziarul elen Proto Thema rezumă situaţia: „Planul B secret până în iunie - Tsipras şi cele cinci miliarde din Rusia”
. Publicaţia precizează că banii ar putea fi încasaţi în luna mai, ceea ce i-ar permite premierului Alexis Tsipras să amâne un acord cu creditorii internaţionali până în iunie. Surse guvernamentale elene citate de Proto Thema au afirmat că nu ar exista nici o obiecţie din partea Comisiei Europene cu privire la proiectul de gazoduct Turkish Stream.  Citând surse guvernamentale, publicaţia economică Naftemporiki se referă la strategia Moscovei de a atrage Atena în acest proiect, promiţându-i cote de câştig.  „Gaz şi niscaiva simpatie”
 a afirmat publicaţia Efimerida ton Syntakton. 
Grecia analizează posibilitatea de a plăti rate scadente către Fondul Monetar Internaţional, dar nu către Banca Centrală Europeană. Vicepremierul elen a declarat că, „în cazul unui eşec al negocierilor cu creditorii, Grecia ar putea organiza fie alegeri anticipate, fie un referendum”
. 

Şeful „umbrelei de salvare” euro, Klaus Regling, a formulat dubii cu privire la capacitatea de plată a Greciei. "Sper că se vor face progrese curând, fiindcă rezervele de lichidităţi devin tot mai restrânse"
, a afirmat. Din conturile greceşti se retrag, în mod constant, sume importante. Potrivit calculelor, nivelul sumelor retrase în ultimele trei luni este de 25 de miliarde euro.

Cotidianul Helsingin Sanomat a publicat un document al Ministerului finlandez de Finanţe, din care reiese că se fac pregătiri intense pentru eventualitatea ieşirii Greciei din zona euro. 
The Financial Times afirmă, citând surse elene, că guvernul Tsipras se pregăteşte pentru ieşirea din zona euro dacă ţara nu va mai beneficia de ajutoare din partea Uniunii Europene. În lipsa acestora, „Grecia va ajunge în stadiul final şi nu va mai putea rambursa ratele pe mai şi iunie către Fondul Monetar Internaţional”
. 

Die Zeit precizează şi Ministerul de Finanţe de la Berlin elaborează o strategie pentru situaţia în care Grecia va declara falimentul. Ministrul de Finanţe slovac, Peter Kazimir, a declarat, preluat de Bloomberg că "Grecia se apropie tot mai mult de buza prăpastiei"
.

„Timpul acordat Greciei expiră” afirmă Kathimerini, iar „straniul joc” practicat de guvernul elen „ridică semne de întrebare”
. Astfel, se întâmplă ca promisiunile făcute de premierul Alexis Tsipras creditorilor internaţionali să fie dezminţite, ulterior, de alţi membri ai guvernului de la Atena. 
Diplomaţii din cadrul reprezentanţei permanente a Greciei la Bruxelles „au ajuns în pragul disperării”, întrucât „instrucţiunile pe care le primesc din Atena sunt contradictorii”. Tensiuni au provocat şi relatările privind o şedinţă a grupului de lucru european responsabil pentru Grecia. Potrivit Frankfurter Allgemeine Zeitung, cu acea ocazie, reprezentantul Greciei „s-a purtat ca un şofer de taxi, care presează clienţii să-l plătească, la modul "unde sunt banii?"”. În plus, ar fi „recunoscut că ţara sa va intra curând în incapacitate de plată”. Pentru această afirmaţie, „Ministerul de Finanţe de la Atena a declarat că aşteaptă scuze”
.

Supravegherea în numele luptei antiteroriste - pro şi contra

Hackeri care susţin ca fac parte din gruparea jihadistă Statul Islamic au publicat online o listă cu 100 de militari americani care ar trebui ucişi - transmiţându-le numele, gradele, fotografiile şi adresele - a anunţat Centrul american de monitorizare a site-urilor islamiste (SITE). Grupul, care se prezinta drept Divizia de hackeri a Statului Islamic, a afirmat că a piratat informaţiile de pe servere, baze de date şi e-mail-uri ale guvernului a adaugat SITE. Hackerii au afirmat că militarii respectivi au participat la războiul împotriva Statului Islamic în Siria, Irak şi Yemen. Potrivit The New York Times, „Departamentul american al Apărării şi FBI au precizat că sunt la curent cu aceste ameninţări şi anchetează informaţiile publicate”. Pe de altă parte, o sursă militară citată de publicaţie a afirmat că „informaţiile publicate sunt în mare parte accesibile publicului”, iar „serverele guvernului nu par să fi fost piratate”
.
„Supravegherea pe scară largă a cetăţenilor sub acoperirea luptei antiteroriste, aşa cum arată dezvăluirile făcute de Edward Snowden, fost colaborator al Agenţiei pentru Securitate Naţională a SUA, pune în pericol drepturile fundamentale ale omului” relevă un raport adoptat la Strasbourg de  Adunarea Parlamentară a Consiliului Europei. ''Nu se va obţine nimic în schimbul acestui abandon al libertăţilor noastre'' a subliniat raportorul APCE în acest dosar, eurodeputatul olandez Pieter Omtzigt - care s-a declarat convins că dezbaterile actuale din Franța pentru ''legalizarea'' supravegherii în masă ''merg în direcţia greşită''. Supravegherea în masă ''nu a contribuit la prevenirea atentatelor teroriste'' constată rezoluția APCE. În text se menționează, între altele, că ''resurse care ar putea servi la prevenirea atacurilor sunt redirecţionate către supravegherea în masă, lăsând libere să acţioneze persoane potenţial periculoase''. Membrii APCE consideră că este ''indispensabil'' ca serviciile de informații ale statelor europene să se doteze cu un cod de conduită, care ''să pună capăt operaţiunilor de supraveghere masivă nelimitată''. Serviciile de informații trebuie să fie mai mult controlate de justiție și de parlamente, susține APCE, care le cere țărilor europene să acorde o ''protecţie credibilă şi eficientă'' avertizorilor de integritate - whistleblowers - precum Edward Snowden, considerat un ''adevărat patriot''
 de către eurodeputatul Pieter Omtzigt. 

Acţiunile Lufthansa şi Airbus au scăzut puternic la bursă

Pilotul avionului Airbus A320 prăbușit în Alpii francezi „a forţat intrarea în cockpit folosind un topor, în condiţiile în care copilotul, aflat singur în cabina de zbor, a refuzat să deschidă uşa”. Purtătoarea de cuvânt a Germanwings, compania căreia îi aparținea avionul, a declarat că la bordul aeronavei se afla un topor. ''O asemenea unealtă face parte din echipamentul de securitate al unui Airbus A320'', a precizat. Andreas Lubitz, copilotul avionului Airbus A320, căzut în Alpii francezi, suspectat că a prăbușit aparatul intenționat, suferise o depresie în urmă cu șase ani și, de atunci, se afla sub supraveghere medicală periodică, afirmă Bild, citând documente oficiale ale Autorității germane de supraveghere a transportului aerian. Copilotul a traversat ''un episod depresiv greu'' în 2009 și a urmat un tratament psihiatric. Ulterior, Andreas Lubitz s-a aflat sub tratament ''medical special şi periodic''. Publicaţia mai precizează că, pe lângă tulburări psihice, „Andreas Lubitz suferea și de dezlipire de retină”
. 
Directorul general al Lufthansa, Carsten Spohr, a reafirmat, în fața Comisiei pentru Transporturi a Parlamentului german, angajamentul de a clarifica toate detaliile prăbușirii avionului Airbus A320 al companiei Germanwings la 24 martie, în sud-estul Franţei. De asemenea, ministrul german al Transporturilor, Alexander Dobrindt, a menționat că, după analiza celor două cutii negre ale aparatului, este clar faptul că pilotul secund Andreas Lubitz, odată rămas singur în cabina de pilotaj, a acționat în mod deliberat comenzile pentru a prăbuși aparatul. Alexander Dobrindt a subliniat, însă, că „o clarificare deplină a comportamentului copilotului şi a tot ceea ce s-a întâmplat cu acel avion cere timp”, anunțând că „pentru a se avansa în investigaţie se va realiza un zbor de simulare pe aceeaşi rută efectuată de cursa 4U9525, Barcelona-Düsseldorf”. Unul dintre obiectivele acestui zbor „este de a se înţelege natura zgomotelor redate de banda audio a cutiei negre ce a înregistrat sunetele din cabina de pilotaj şi care nu sunt elucidate de datele din a doua cutie neagră, cea care conţine parametrii de zbor”
. 
Paris Match a subliniat "orbirea" companiei față de tulburările psihologice ale lui Andreas Lubitz, copilotul care a provocat catastrofa, conținutul iPad-ului său- analizat de anchetatori - fiind revelator în acest sens. Filiala low cost GermanWings, compania-mamă Lufthansa şi autoritățile nu au fost informate suficient despre tulburările psihologice ale lui Andreas Lubitz. 

The New York Times a insistat asupra „breşelor în sistemul german” care din cauza unei "omniprezente culturi a vieţii private" nu a acordat suficientă atenţie cu privire la problemele reale ale copilotului, care a prăbușit avionul după ce îi preluase comenzile, împiedicându-l pe comandant să revină în cabină. Publicaţia amintește că „mai multe cazuri similare s-au produs în istoria aviaţiei”. Anchetatorii citaţi de The New York Times afirmă că Andreas Lubitz a consultat peste 12 medici, „căutând cu disperare tratamente pentru boli reale sau imaginare”. Potrivit ziarului, copilotul „nu a transmis niciodată angajatorului său concluziile medicilor”
.
Potrivit Times, iPad-ul lui Andreas Lubitz a dezvăluit că acesta consultase, de altfel, pagini evocând catastrofe aeriene chiar înainte de plecarea sa în dimineața de 24 martie pentru cursa dus-întors Dusseldorf-Barcelona-Dusseldorf. „El se interesa, cu precădere, de dispariţia, în continuare neelucidată, a zborului MH 370 al Malaysia Airlines, dar şi de cazul zborului Mozambique Airlines, prăbuşit în mod voluntar de comandantul de bord în Namibia, în 2013”. Această dramă s-a soldat cu moartea a 27 de pasageri și altor cinci membri ai echipajului. Andreas Lubitz s-a interesat, de asemenea, despre „metode de suicid şi despre sistemele care protejează cabinele, instalate după 11 septembrie cu scopul de a împiedica orice intruziune”
. 
„Acţiunile Lufthansa şi Airbus au scăzut puternic la bursă”
 după ce un Airbus A320 al companiei Germanwings, care asigura legătura între Barcelona  și Düsseldorf, s-a prăbușit în Alpii francezi, cu 150 de persoane la bord, a precizat The Telegraph. Germanwings este filiala low cost a Lufthansa. 
Autoritățile europene pentru siguranța aeriană discută cu industria aviatică și statele membre UE despre adoptarea unei recomandări ca în cabina de pilotaj a avioanelor să se afle întotdeauna doi membri ai echipajului, pe timpul zborului, ca reacția la prăbușirea avionului Germanwings în Franța, care ar fi fost o faptă intenționată a copilotului, a menţionat DPA. "În prezent analizăm măsuri pe termen scurt" a declarat un oficial european. "Discutăm despre numărul de persoane în cabina de pilotaj. Desfăşurăm consultări privind oportunitatea şi fezabilitatea"
. 

Putin: „Poroşenko a venit la mine şi mi-a zis „ia Donbas-ul””

 Forbes menţionează că Vladimir Putin ar fi dezvăluit, în cursul unei întâlniri cu oamenii de afaceri, un detaliu al discuţiilor purtate la Minsk cu omologul său ucrainean. Unul dintre oamenii de afaceri le-a transmis informaţia jurnaliştilor de la Forbes. Potrivit sursei, Vladimir Putin ar fi relatat scena astfel: “Poroşenko a venit direct la mine şi mi-a zis „ia Donbas-ul”. I-am răspuns „Ai înnebunit? N-am nevoie de Donbas. Dacă nici tu n-ai nevoie de el, declară-l independent’”. Poroşenko i-ar fi replicat că această variantă este inacceptabilă. Putin i-a sugerat, atunci, să înceapă să le plătească locuitorilor din regiunile separatiste pensii şi ajutoare sociale, suspendate (...) de guvernul de la Kiev”. Un alt partipant la întâlnirea cu oamenii de afaceri a confirmat, sub protecţia anonimatului, că Vladimir Putin a făcut acele declaraţii - adaugând,  însă, un detaliu: „Poroşenko ar fi cerut, în schimbul Donbas-ului, sprijin financiar din partea Rusiei”
. 

Preşedintele Uniunii Industriaşilor şi Oamenilor de Afaceri Ruşi, care a fost prezent la întâlnire, a apreciat că e vorba de o interpretare greşită, calificând drept “nepotrivit” faptul că discuţia a fost relatată presei. Purtatorul de cuvânt al Kremlinului, Dmitri Peskov, s-a rezumat la a comenta: “nu este un lucru bun că unii dintre participanţii la această reuniune au dezvăluit lucrurile discutate cu preşedintele”. Dmitri Peskov nu a precizat dacă relatările sunt conforme cu realitatea - sau, nu.

Reactia Kievului nu a întârziat să apară. Purtătorul de cuvânt al Ministerului de Externe de la Kiev a precizat că, în ucraineană, “căraţi-vă din Donbas” sună „aproape la fel” ca “ia Donbas-ul” - semnificaţiile fiind, însă, total diferite. „Aceasta omofonie există, însă doar în limba ucraineană, în care e puţin probabil ca Putin să fi discutat cu Poroşenko”
.

Bloomberg precizează că Fondul Monetar Internaţional i-a aprobat Ucrainei un program de finanțare în valoare de 17,5 miliarde de dolari, pe un termen de patru ani. „Ajutorul financiar va permite Kievului să nu intre în incapacitate de plată, în contextul conflictului cu rebelii proruşi”
.

Statele Unite vor trimite drone de observaţie și maşini în Ucraina, pentru „a ajuta statul în lupta împotriva forţelor separatiste din estul ţării”. Vicepreședintele american, Joe Biden, a declarat că „valoarea totală a echipamentelor militare oferite este de 75 de milioane de dolari”
. 
Ministrul polonez de Externe, Grzegorz Schetyna, a declarat că Polonia ar putea spijini capacitățile de apărare ale Ucrainei în cazul escaladării conflictului din estul ţării. „Nu putem exclude ca, în cazul unei noi escaladări a acţiunilor militare, să fim obligaţi, împreună cu altr ţări care evaluează la fel ca noi situaţia, să luăm o decizie cu privire la un mai mare sprijin pentru statul ucrainean, inclusiv pentru capacităţile sale de apărare”
. Pe de altă parte, Grzegorz Schetyna a precizat că Polonia a solicitat să devină membru nepermanent al Consiliului de Securitate al Organizației Națiunilor Unite în perioada 2018-2019.  
''Preşedintele Ucrainei a făcut apel la preşedintele Adunării Naţionale a Franţei să urgenteze ratificarea Acordului de Asociere''
 a precizat Sviatoslav Țegolko, purtătorul de cuvânt al lui Petro Poroșenko. Purtătorul de cuvânt al Ministerului ucrainean de Externe, Evgheni Perebiinis, a precizat că Acordul de Asociere UE-Ucraina a fost ratificat de 14 țări: Bulgaria, Marea Britanie, Danemarca, Estonia, Republica Irlanda, Letonia, Lituania, Malta, Polonia, România, Slovacia, Ungaria, Croația și Suedia. 
„Rusia nu se opune includerii SUA în negocierile cu privire la soluţionarea situaţiei din Ucraina”, care până acum s-au desfăşurat în aşa-numitul format „Normandia”, a declarat Dmitri Peskov, purtătorul de cuvânt al președintelui rus Vladimir Putin. „Rusia va saluta orice ţară dispusă să exercite influenţă asupra Kievului pentru ca acesta să respecte acordul de la Minsk”
 a subliniat Dmitri Peskov, adăugând că unele prevederi ale documentului nu sunt respectate.  

Ambasadorul SUA la Moscova, John Tefft, a declarat că preşedintele american Barack Obama nu ar fi împotrivă să ia parte la negocierile în aşa-zisul format „Normandia” cu privire la Ucraina. „Cred că, dacă ar fi invitat” Barack Obama „ar accepta cu bucurie să participe la acest proces” a afirmat ambasadorul american, precizând că preşedintele american comunică „în mod constant atât cu preşedintele rus Vladimir Putin, cât şi cu alţi preşedinţi”. Potrivit opiniei sale, „cancelarul german Angela Merkel şi preşedintele francez François Hollande fac faţă cu brio sarcinilor” în cadrul negocierilor cu privire la Ucraina. Ambasadorul american la Moscova a precizat că „SUA nu vor furniza sisteme antitanc Ucrainei”, cu sublinierea că „ajutorul american pentru Kiev este compus în principal din echipamente defensive: veste antiglonţ, ochelari, aparate de vedere pe timp de noapte”
. 
Cancelarul german, Angela Merkel, a declarat că nu exclude posibilitatea creării, în perspectivă, a unei ample zone de liber schimb care să includă și Rusia. "În perspectivă, vedem posibilă înfiinţarea unei ample zone de liber schimb, inclusiv cu Rusia". "Pas cu pas încercăm să ne apropiem de spaţiul economic comun - după cum a spus odată Vladimir Putin - care să se întindă de la Vladivostok la Lisabona"
.
Un fost consilier al lui Vladimir Putin a declarat că scopul principal al lui Vladimir Putin în stadiul actual al conflictului din Ucraina este de a-l angaja pe Barack Obama şi de a-l „forţa” la o „tranzacţie mare” privind împărţirea sferelor de influenţă, „aşa cum au făcut-o la timpul lor Stalin, Roosevelt şi Churchill”.  Întrebat dacă SUA ar trebui să se implice direct în soluţionarea conflictului din Ucraina, fostul consilier Andrei Ilarionov, în prezent cercetător la Institutul Cato din Washington, a precizat că „Asta vrea Putin” care ”spune mereu că nu este corect că America nu participă la rezolvarea situaţiei din Ucraina”
. 
Fostul șef al Serviciului de Spionaj Extern al Ucrainei, Nikolai Malomuj a afirmat că Rusia intenționa să obțină controlul asupra Ucrainei încă din perioada fostului președinte ucrainean Leonid Kucima - care „a adoptat o poziţie precaută, oscilând între Rusia şi Occident, chiar dacă se afla într-o puternică încrengătură economică şi de corupţie cu Federaţia Rusă”. Apoi, Moscova a depus eforturi ca la putere, în Ucraina, să ajungă Viktor Ianukovici. „În 2004, nu s-a reuşit punerea în aplicare a acestui plan”. Referitor la anexarea Crimeei și ocuparea regiunii Donbas, Serviciul de Spionaj Extern al Ucrainei i-a anunțat „cu privire la operaţiunea ce se pregătea” pe Oleksandr Turcinov, Arseni Iațeniuk și Serviciul de Securitate al Ucrainei. „Încercam să convingem că este necesară instituirea stării de urgenţă şi trimiterea în decursul nopţii, în Crimeea, a câtorva mii de colaboratori operativi ai SBU, care ar fi rezolvat problema. O situaţie asemănătoare se înregistra în Donbas. Atunci când, la început, au fost cucerite opt instituţii, acestea ar fi putut fi închise într-o singură noapte. Însă, nimeni nu avea curajul, nu exista voinţă politică şi un comandament militar-politic unic”
. 
„În calitatea sa de fost agent KGB şi de şef al FSB, preşedintele rus Vladimir Putin cunoaşte valoarea informaţiei” a afirmat Jill Dougherty, fosta șefă a biroului CNN din Moscova, expertă în spațiul rus.  Jill Dougherty a discutat cu Dmitri Peskov, purtătorul de cuvânt al lui Vladimir Putin, care i-a relatat că liderul de la Kremlin procesează cantități imense de informații și de date. „Avem oameni special desemnaţi care lucrează 24/24 de ire, pregătesc rezumate TV. Înregistrăm pentru Vladimir Putin, în timpul zilei, jurnalele TV ale posturilor ruseşti. Evident, este foarte greu pentru el să se uite la ştiri, aşa că facem rezumate, versiuni prescurtate ale ştirilor televizate, împărţite pe teme” pe care le urmărește seara, în drum spre casă, când „poate folosi”  timpul dedicat examinării rezumatelor pentru a cunoaşte „ceea ce s-a întâmplat în timpul zilei în materie de informaţie”. Fosta șefă a biroului CNN din Moscova a amintit o declarație a lui Vladimir Putin din 2013 - anume că la conducerea resurselor de informații ale statului trebuie să fie „oameni care apără interesele Federaţiei Ruse. Acestea sunt resurse de stat şi aşa vor rămâne”
.

Marine Le Pen: Frontul Naţional, o recunoscută „mişcare în ascensiune”
L'Express analizează alegerile departamentale din Franţa din perspectivă demografică. Analiza se bazează pe datele furnizate de Ministerul francez de Interne și a vizat vârsta medie a consilierilor departamentali. Este una dintre cele mai ridicate medii de până acum – 54 de ani, cu o diferență de 3 ani între femei și bărbați: 55 de ani în cazul bărbaţilor şi 52 de ani în cazul femeilor. Vârsta medie a consilierilor generali a fost, anterior, de 61 de ani și 10 luni. Singura diferență notabilă este numărul femeilor alese în funcții –  ponderea crescând de la 18% la 50%. „O dovadă că societatea se modernizează? Nicidecum. Este paritatea strict impusă de noua legislaţie electorală în Franţa. Femeile domină şi categoria ”noi consilieri”. Sunt mai mulţi consilieri la primul mandat femei - 83% -  faţă de 45% bărbaţi, dar fenomenul se datorează aceluiaşi principiu al parităţii impus prin lege”. Se reţine şi și faptul că „o treime dintre consilieri au profesii liberale, deşi acestea reprezintă doar 9% din întreaga societate franceză”
.

Time a desemnat-o pe Marine Le Pen drept una dintre cele mai influente 100 de personalități din lume. Marine Le Pen  a salutat recunoașterea a ceea ce ea consideră a fi o ''mişcare în ascensiune''. Această distincție ''este un simbol al faptului că pe celălalt mal al Atlanticului se consideră că Frontul Naţional este o mişcare serioasă şi, poate, în câteva luni vor avea loc, în Franţa, schimbări importante'' a declarat Marine Le Pen la gala organizată la Time Warner Center, în New York, de Time, în onoarea celor mai influente personalități mondiale. ''Întrucât sunt singura reprezentantă a politicii din Franţa, era de bun-simţ să fiu prezentă. Sunt mândră pentru ţara mea şi mândră că milioane de francezi care au făcut o alegere diferită de Uniunea pentru o Mişcare Populară şi de Partidul Socialist sunt, într-un fel, prezenţi aici, în această seară''. 

